qundao/data-zh-poetry huggingface dataset:
湖上雨后观新涨
作者：彭孙贻
朝代：明
体裁：七言律诗

新涨无边远岫横，烟波更觉画船轻。溪喧龙拔枯槎出，荷没鱼跳野岸行。疋练青天泻河汉，飞梁白昼斗雷霆。梦中巫峡匡庐瀑，渺渺沧波素芷生。
湖上雪泛
作者：彭孙贻
朝代：明
体裁：七言律诗

柴车风急蹇驴寒，买棹千峰拥毳观。飞叶四山烟鹭队，芦花十丈白鱼滩。杯光饮涧移梅影，云絮吹巾笑鬓残。尚有馀樽添一石，携琴重上断桥看。
湖口望鄱湖
作者：彭孙贻
朝代：明
体裁：七言律诗

石钟镗鞳变秋声，汇泽稽天一望平。南去洞庭青草合，回看庐阜白云生。长川自下双飞鸟，孤客空悬万古情。惟有彭郎山下月，曾随远棹入江城。
湖口望鞋山戏作二首·其一
作者：彭孙贻
朝代：明
体裁：七言律诗

萍踪踏遍楚天涯，屐齿宁堪印渚沙。初月半弯浮玉笋，澄江如带浴莲花。图归南岳青絇湿，醉卧湘君坠舄斜。赐履倘分湖一曲，日携芒屩弄苍霞。
湖口望鞋山戏作二首·其二
作者：彭孙贻
朝代：明
体裁：七言律诗

锦鞋词客故多情，欲赋名山恼尚平。仙子凌波罗袜冷，江妃归峡步虚明。落霞岫映飞凫没，澎浪矶回响屧鸣。争似道人心似石，独携只履问西行。
湖居二首和吴岩子韵二首·其一
作者：彭孙贻
朝代：明
体裁：七言律诗

芳草连天雪满湖，湖头曾貌远山图。长堤柳色今何似，十里荷花近有无。苏小重来春未老，林逋一卧月常孤。扁舟拟约寻西子，早办青鞋出草庐。
湖居二首和吴岩子韵二首·其二
作者：彭孙贻
朝代：明
体裁：七言律诗

潮打钱唐水急流，烟波何处看闲鸥。空留旧国年年月，犹作明湖夜夜秋。题字客寻红弃渡，扫眉人在碧山楼。竹枝子夜遥相和，吹尽江南万古愁。
湖晓
作者：彭孙贻
朝代：明
体裁：五言律诗

始知湖自静，不是不空冥。疏磬一声寂，晓山无数青。水阴堤柳没，霁色雨鸠醒。坐觉人幽甚，何喧到草亭。
湖西义士行
作者：彭孙贻
朝代：明
体裁：古风

章贡台高山突兀，树木阴沉藏爪发。六陵巳种冬青花，谁为孤臣拾遗骨。湖西义士杜与林，手辟坏垣启幽窟。巳捐七尺方寸留，铁质丹心悬日月。薪火长飞浩劫灰，碧血难随天地灭。四年宿草上荒台，半明不灭三字碣。我逐哀猿渡江浒，潜访孤坟渺何所。吉江水流作字形，正是湖西草檄处。道逢杜凤共江舟，遥指虔南江尽头。江流欲住人不住，流尽山川万古愁。君不见虔南路，水啮髑髅沙上聚。尽是先朝忠义魂，不及田横墓傍土。君不见石头城，孝陵松柏龙鳞青。只今剪伐入烟爨，钟山云气空冥冥。可怜一代孤臣死，门下报恩惟二子。彭越头边哭未休，千载何人知国士。
湖西感事
作者：彭孙贻
朝代：明
体裁：古风

湖西使者子，徒步曳双靸。间关冒烽火，又作湖西客。潜行问居人，多能语畴昔。贼献既覆楚，杂部突袁吉。曩者左家军，众谓可办贼。偏师渡湖来，寇去兵乃入。贼所未残掠，靡不恣卤获。三府萧然虚，城阙盗充斥。湖西多朝列，左右先皇侧。云昔豫章守，守郡有成绩。于今尚见思，不啻我邵伯。微公救三府，湖西祸滋剧。爰自司马门，出秉江藩戟。城经残燹馀，郊外半鸣镝。喣育此疮夷，抚以登祍席。市上有赢粮，钤下少虚籍。奄忽金陵陷，天王委宗袥。逆桓袭江城，捲甲上彭泽。抚军弃其师，屡引所部却。江右昔多贤，顾厨而俊及。缕金绣降榜，罗拜所屯壁。列郡知名流，驰书奔络绎。�惟先大夫，秣马厉兵革。义帜插江干，手草讨贼檄。万古挟风霜，字字照肝鬲。天崩地终裂，闽破虔孤立。三年贡台骨，山寒抱白石。我行涉赣江，两见弦再易。欲上川无梁，委顿卧旅室。昔日使臣邸，胡缨丛赤帻。其坚两牙旗，犹是义旗帛。辕门故部曲，卖刀退锄麦。吞声行城市，洒涕及衢陌。遗民徒口碑，时禁几潴宅。凄凉看店火，呜咽梦乡国。明月入我床，流光射门隙。苦瓜上盘飧，厮养同晚食。旧人一杜凤，感旧慰行役。日闻西昌儆，阻我南征屐。延伫望虔山，徙倚成头白。
湖西感事
作者：彭孙贻
朝代：明
体裁：古风

湖西使者子，徒步曳双靸。间关冒烽火，又作湖西客。潜行问居人，多能语畴昔。贼献既覆楚，杂部突袁吉。曩者左家军，众谓可办贼。偏师渡湖来，寇去兵乃入。贼所未残掠，靡不恣卤获。三府萧然虚，城阙盗充斥。湖西多朝列，左右先皇侧。云昔豫章守，守郡有成绩。于今尚见思，不啻我邵伯。微公救三府，湖西祸滋剧。爰自司马门，出秉江藩戟。城经残燹馀，郊外半鸣镝。喣育此疮夷，抚以登祍席。市上有赢粮，钤下少虚籍。奄忽金陵陷，天王委宗袥。逆桓袭江城，捲甲上彭泽。抚军弃其师，屡引所部却。江右昔多贤，顾厨而俊及。缕金绣降榜，罗拜所屯壁。列郡知名流，驰书奔络绎。𬗟惟先大夫，秣马厉兵革。义帜插江干，手草讨贼檄。万古挟风霜，字字照肝鬲。天崩地终裂，闽破虔孤立。三年贡台骨，山寒抱白石。我行涉赣江，两见弦再易。欲上川无梁，委顿卧旅室。昔日使臣邸，胡缨丛赤帻。其坚两牙旗，犹是义旗帛。辕门故部曲，卖刀退锄麦。吞声行城市，洒涕及衢陌。遗民徒口碑，时禁几潴宅。凄凉看店火，呜咽梦乡国。明月入我床，流光射门隙。苦瓜上盘飧，厮养同晚食。旧人一杜凤，感旧慰行役。日闻西昌儆，阻我南征屐。延伫望虔山，徙倚成头白。
湘妃怨
作者：彭孙贻
朝代：明
体裁：七言绝句

苍梧望尽楚江清，古帝啼时百草生。山竹不知人泪尽，断猿偏续第三声。
溪行得鸿羽
作者：彭孙贻
朝代：明
体裁：五言绝句

为问南栖鸿，何时至江浒。欲寄一行书，借我双飞羽。
滇户侯黄袍任侠嗜饮酒兼妙丹青万里游海上更名曰黄谷字松石因赠以诗
作者：彭孙贻
朝代：明
体裁：七言律诗

万里风尘一蒯缑，囊中金尽不知愁。曾携粉黛参牛首，自谓丹青类虎头。行箧止携邛竹杖，酒钱不惜鹔鹴裘。凌烟勋旧今谁写，君是云溪老醉侯。
滇茶
作者：彭孙贻
朝代：明
体裁：七言律诗

名花初发夜郎西，万里春风度碧鸡。盘照赤瑛开瘴疠，香流虎魄冷山溪。宝枝影落昆池月，金粉光生丽水泥。脉脉天南芳意晚，王褒祠下草萋迷。
满歌行
作者：彭孙贻
朝代：明
体裁：乐府曲辞

为善近名，惰行冥冥。旁死之魄，月亏以盈。猿猱升木，遨于险巇。尔母我援，我为子危。轩车者多蹶，安步以遭回。清冷之渊，务光自沉。何徇微誉，乃戕尔身。伯夷让国，挈弟偕亡。不埋其迹，乃谒周王。莫邪出冶，名曰不祥。彼二饿夫，千名首阳。老�守雌，展禽狎世。犹恋士师，尚为柱史。遁世无闷，岂慕二子。草衣疏麻，鹿裘不完。蓬垢一室，牧豕于樊。援琴独谣，不为子弹。仰天浩歌，流涕阑干。非忧其生，愤世诋谰。愚者日营营，有酒不能饮。徒恋钱刀，奄忽大寝。天地鼓橐，日月移行。铄钵英豪，以就颓龄。施鸾庄叟，祼葬王孙。未忘形骸，焉知达生。深山荒忽，岩谷无人。谁欤此中，洫兮若存。
满歌行
作者：彭孙贻
朝代：明
体裁：乐府曲辞

为善近名，惰行冥冥。旁死之魄，月亏以盈。猿猱升木，遨于险巇。尔母我援，我为子危。轩车者多蹶，安步以遭回。清冷之渊，务光自沉。何徇微誉，乃戕尔身。伯夷让国，挈弟偕亡。不埋其迹，乃谒周王。莫邪出冶，名曰不祥。彼二饿夫，千名首阳。老𥅆守雌，展禽狎世。犹恋士师，尚为柱史。遁世无闷，岂慕二子。草衣疏麻，鹿裘不完。蓬垢一室，牧豕于樊。援琴独谣，不为子弹。仰天浩歌，流涕阑干。非忧其生，愤世诋谰。愚者日营营，有酒不能饮。徒恋钱刀，奄忽大寝。天地鼓橐，日月移行。铄钵英豪，以就颓龄。施鸾庄叟，祼葬王孙。未忘形骸，焉知达生。深山荒忽，岩谷无人。谁欤此中，洫兮若存。
滩上拾得白鱼·其一
作者：彭孙贻
朝代：明
体裁：五言绝句

落日滩声里，天寒人迹稀。秋菰炊未熟，溪上拾鱼归。
滩上拾得白鱼·其二
作者：彭孙贻
朝代：明
体裁：五言绝句

前滩跳白鱼，银鳞长一尺。呼童拾鱼归，寒山煮白石。
漂母祠和韵
作者：彭孙贻
朝代：明
体裁：五言律诗

年少淮阴市，王孙不可留。昔人怀一饭，明月到今愁。入海安期去，寻仙帝佐游。凄凉万家冢，荒草自春秋。
漫兴十首和郭半村舍人韵·其一
作者：彭孙贻
朝代：明
体裁：七言律诗

少年意气斗阑干，倦翮西风久息翰。山鸟自栖残社屋，古桃不识旧衣冠。七哀野老啼何苦，十日清樽约巳寒。穷巷萧条断鸡犬，几家扳宅共刘安。
漫兴十首和郭半村舍人韵·其七
作者：彭孙贻
朝代：明
体裁：七言律诗

颓垣灯火百虫吟，破几摊书积叶深。流涕兴亡无信史，消磨荆聂坠雄心。飞萤入户占佳客，邻巷开门借竹阴。诵遍杜陵愁万句，我当离乱更逢今。
漫兴十首和郭半村舍人韵·其三
作者：彭孙贻
朝代：明
体裁：七言律诗

烈士虽萱不解忧，悲歌潜与卖浆游。横天北斗星河动，入苑西风禁树稠。侠客屠羊弹剑市，逋臣泣雁大刀头。关河满目空长望，万里黄云入寒楼。
漫兴十首和郭半村舍人韵·其九
作者：彭孙贻
朝代：明
体裁：七言律诗

不寐疏星淡曙晖，哀蛩伴我故依依。半生梦破三朝尽，千日醒来万事非。病妇秋灯共渔火，寒山残月下牛衣。桐江近巳惊尘满，零落严陵旧钓矶。
漫兴十首和郭半村舍人韵·其二
作者：彭孙贻
朝代：明
体裁：七言律诗

酒徒痛饮如忘世，壮士非时且讳名。深谷民知先代历，旗亭伶泣故宫声。绣刀�土黄花老，抱耒还山白露横。我自无衣同妇子，破床蟋蟀不须鸣。
漫兴十首和郭半村舍人韵·其二
作者：彭孙贻
朝代：明
体裁：七言律诗

酒徒痛饮如忘世，壮士非时且讳名。深谷民知先代历，旗亭伶泣故宫声。绣刀𩞾土黄花老，抱耒还山白露横。我自无衣同妇子，破床蟋蟀不须鸣。
漫兴十首和郭半村舍人韵·其五
作者：彭孙贻
朝代：明
体裁：七言律诗

愁绝江南秋入望，荒荒苦雾着山巾。朱门不改前朝寺，黄葛还全隐士身。风露此君时一笑，鹤猿与我共三人。杖钱犹有祯皇字，未忍倾囊醉索春。
漫兴十首和郭半村舍人韵·其八
作者：彭孙贻
朝代：明
体裁：七言律诗

旧日交游零落尽，故人惟有两三松。草间豪杰思扪虱，江上名流祗好龙。一卧经年枕庄髑，馀生多病习炎农。挥杯独自吞孤愤，不向长康写醉容。
漫兴十首和郭半村舍人韵·其六
作者：彭孙贻
朝代：明
体裁：七言律诗

风流诗酒谁亡国，文士萧梁总厚颜。燕雀烽烟秋渺莽，杜鹃归梦夜间关。饥来扑枣还携妇，隐去无钱更买山。已卜此生休未得，石壕村吏可容閒。
漫兴十首和郭半村舍人韵·其十
作者：彭孙贻
朝代：明
体裁：七言律诗

昔时猛志同奔鹿，今日逃虚学死灰。短发朱颜悲抚镜，青枫白骨劝衔杯。六陵樵散群鸦起，五月江深渡马来。无限新秋双鬓色，子山应是不胜哀。
漫兴十首和郭半村舍人韵·其四
作者：彭孙贻
朝代：明
体裁：七言律诗

胡琴典去金垂尽，小圃山南自种花。晚食无烟烧海月，晨耕喜雨卜朝霞。湿萤古殿生阶草，病马荒城隐戌笳。为报主人秋社近，旧巢归雁巳无家。
潘侯道旃相期过看菊乃为所留招六弟渭臣共饮醉归且许以古色超见赠
作者：彭孙贻
朝代：明
体裁：古风

相期看黄菊，两度叩颓垣。蓠落隔牵牛，绿跗耀朝暾。气寒悟霜降，花泽验雨痕。呼童荷櫑来，欲斸秋英根。稚子能留客，挽衣重掩门。园蔬采晚菽，开瓶倒壶樽。乐此知交素，共轸农圃言。醉矣且云归，尘事何足论。
潜夫先生移斋头罗汉松银杏各一本种之龙湫山寺各赋一诗 其一 罗汉松
作者：彭孙贻
朝代：明
体裁：七言律诗

高人泉石迥清安，移植孤根花岁寒。欲画奇姿倩韦偃，兼题巨笔仿宜官。枝蟠僧腊冬春雪，涛激龙湫日夜湍。我悟声闻无半偈，还来双树习澄观。
潜夫先生移斋头罗汉松银杏各一本种之龙湫山寺各赋一诗 其二 银杏
作者：彭孙贻
朝代：明
体裁：七言律诗

家园文木几经春，从此禅居可结邻。应笑烂银誇素质，何如栏迹写天真。先秋坠果甘分狖，长夏清阴喜趁人。莫向吴儿骄乞取，霜林一任往来频。
潜夫先生读先太仆围城手书题以长句感涕之馀依韵次答
作者：彭孙贻
朝代：明
体裁：古风

江鲤寄书还，剖得先臣字。可怜一寸丹，写尽平生事。孝陵王气今有无，戎马骄嘶躏旧都。康郎功臣遗庙在，当年帝业开鄱湖。西江多古多奇节，练黄族后忠贞绝。豫章名士半降旗，湖西使者徒激烈。郁孤台插江流中，登陴百战身当冲。围城射书附归雁，矢死相从文信公。城亡与亡死何怍，所恨天心右沙漠。李陵卫律彼何人，厉鬼雎阳俨犹活。丈夫殉大义，生死安足论。招魂魂不归，过岭每声吞。跣行负骨殡五父，荒草阡阡复谁顾。廉贞水抱南郭清，题碑有道未分明。龙湫隐士惜遗迹，转见千秋万古情。呼儿钞去蝇头写，展诵空山时一把。祭忠文就更题诗，老泪西风向南洒。痴儿徒解读父书，父�不报空踟蹰。读君长歌向天哭，山禽啁唽猿累歔。君不见懦夫多自论明哲，干将肯衅吴鸿血。平原书法爪透拳，纸背墨光长不灭。
潜夫先生读先太仆围城手书题以长句感涕之馀依韵次答
作者：彭孙贻
朝代：明
体裁：古风

江鲤寄书还，剖得先臣字。可怜一寸丹，写尽平生事。孝陵王气今有无，戎马骄嘶躏旧都。康郎功臣遗庙在，当年帝业开鄱湖。西江多古多奇节，练黄族后忠贞绝。豫章名士半降旗，湖西使者徒激烈。郁孤台插江流中，登陴百战身当冲。围城射书附归雁，矢死相从文信公。城亡与亡死何怍，所恨天心右沙漠。李陵卫律彼何人，厉鬼雎阳俨犹活。丈夫殉大义，生死安足论。招魂魂不归，过岭每声吞。跣行负骨殡五父，荒草阡阡复谁顾。廉贞水抱南郭清，题碑有道未分明。龙湫隐士惜遗迹，转见千秋万古情。呼儿钞去蝇头写，展诵空山时一把。祭忠文就更题诗，老泪西风向南洒。痴儿徒解读父书，父𠆩不报空踟蹰。读君长歌向天哭，山禽啁唽猿累歔。君不见懦夫多自论明哲，干将肯衅吴鸿血。平原书法爪透拳，纸背墨光长不灭。
潭头渡
作者：彭孙贻
朝代：明
体裁：五言绝句

天寒飞木叶，水涸有饥鹭。不是偃树枝，危桥那得渡。
潭川集二首·其一
作者：彭孙贻
朝代：明
体裁：五言绝句

树下维渔舟，江村多竹屋。潇湘一夜雨，山翠人烟绿。
潭川集二首·其二
作者：彭孙贻
朝代：明
体裁：五言绝句

水村枕山椒，白云作门幌。临溪獭伺鱼，鸡栖高树上。
潮日海上迟月
作者：彭孙贻
朝代：明
体裁：五言排律

沧波涵灏气，内壤阙神州。仙月随梧闰，灵潮应朔流。规圜穷发合，景抱太清游。堤势翻桥鹊，珠胎逼斗牛。夜光犀外起，阴火蚌中收。风露凄然冷，山河一以秋。观涛吹客思，却扇掩宫愁。分野交鹑首，明河笑白头。浮查如可问，掷取旧羊裘。
澉川春涨
作者：彭孙贻
朝代：明
体裁：五言律诗

野水连天阔，溪流彻夜闻。湖光林表合，山色雨中分。古戌多青草，孤城掩白云。沙头有鸥鸟，来往自知群。
澉行·其一
作者：彭孙贻
朝代：明
体裁：五言律诗

春草满回塘，春流泛野航。山围吴猛院，潮没鲍郎场。鸡黍故人尽，莺花游子伤。归舟争落日，徙倚有高堂。
澉行·其二
作者：彭孙贻
朝代：明
体裁：五言律诗

细草芳郊满，荒城画角哀。山姬衒胡粉，盐井曝芦灰。蚕月河流暖，花时社燕来。阳侯如可问，海市为余开。
澹台湖
作者：彭孙贻
朝代：明
体裁：五言绝句

溪水遥分越，江流暗向吴。洞庭无限绿，半入澹台湖。
濂溪先生墓下作
作者：彭孙贻
朝代：明
体裁：五言律诗

下马看幽碣，匡庐大麓西。樵人知禁采，有道自留题。鹿洞分青嶂，莲花印紫泥。中天一片月，万古照濂溪。
濠梁歌
作者：彭孙贻
朝代：明
体裁：古风

濠梁水深赤龙起，大风犹吹故丰里。父老多能识太公，铁冠天眼开鸿蒙。五丁辟地成龙穴，亘天华渚眠长虹。蛰龙一卧三百载，铜马踯躅黄河东。宝气犹腾虎邱阜，风雷不徙娲皇宫。桥山衣冠乌夜号，支祈跃泗龟山摇。高垣土崩鸟兽乱，王孙啄矢随林燕。况复草菅人乱麻，红门火照无陵殿。芒砀千秋云气真，屠儿酒肆旧何人。开平中山尘土像，毛发怒欲张麒麟。
灌园四首和李潜夫先生·其一
作者：彭孙贻
朝代：明
体裁：七言律诗

五亩荒塘绕卜居，野人生计复何如。饥常拾果馀供鸟，閒亦投竿不在鱼。迹寄菜佣逃物色，天留清味给园蔬。灌花却喜逢山雨，抛瓮高眠望太虚。
灌园四首和李潜夫先生·其三
作者：彭孙贻
朝代：明
体裁：七言律诗

诗不能仙酒不禅，于陵寂寞亦翛然。月高萤火三更夜，露白荒鸡十里天。添土竹阴深护笋，放生荷沼少栽莲。浇花井畔松铛熟，挥碗何须问品泉。
灌园四首和李潜夫先生·其二
作者：彭孙贻
朝代：明
体裁：七言律诗

疏畦小园未全荒，插槿编篱草覆墙。山柳正当高士屋，秋菰已足野夫粮。三升薄黍供浮白，两部林蛙代引商。隔陇水车方轧札，劳歌声渴枯槔长。
灌园四首和李潜夫先生·其四
作者：彭孙贻
朝代：明
体裁：七言律诗

鲑菜长饥未识贫，茆堂药圃各清真。庭前拾橡猿三口，雨后移花月一身。门有好山何必画，径辞俗客自无尘。穿林归去常冲晚，野老宁烦醉尉嗔。
灯下作
作者：彭孙贻
朝代：明
体裁：七言绝句

草堂野老鬓如丝，惹尽閒愁谱竹枝。重把新欢添旧恨，花前剪烛自填词。
灯市作
作者：彭孙贻
朝代：明
体裁：七言绝句

月黑高城暝色流，踏灯扶醉唱伊州。江南烽火今如昼，可是催花照夜游。
灵谷寺松径
作者：彭孙贻
朝代：明
体裁：五言律诗

一从灵谷去，数里见高林。亭午群峰正，空山万籁深。鸟归迟暝色，云至改松阴。不必寻僧语，萧条物外心。
灵隐寺
作者：彭孙贻
朝代：明
体裁：七言律诗

万壑千峰绕法堂，松杉白日迥苍苍。飞泉夹院长疑雨，涧草无花亦自香。奇石参差分佛座，白云高下出禅房。行吟桂子凭谁和，更复寻僧向上方。
灵隐寺晚归
作者：彭孙贻
朝代：明
体裁：七言律诗

独行幽涧坐云根，石暖蒸霞屐齿温。绝壑逢人猿乞食，荒寮无佛鸟称尊。寒山一点通樵径，落叶千林打寺门。徙倚危亭归未忍，沿溪寻月到黄昏。
灵隐寺用韵
作者：彭孙贻
朝代：明
体裁：七言律诗

飞泉溅石送清阴，寂历虚亭静客心。绝磴草眠知虎迹，群松风度作龙吟。幽栖早向山中惬，诗思偏从物外深。莫问沉灰嗟浩劫，逃名随地是禅林。
灵隐寺遇具德和尚
作者：彭孙贻
朝代：明
体裁：七言律诗

婚嫁团圞了尚平，随缘杖笠此身轻。声闻久断逃禅地，云水偏谐出世情。烧后丹霞无佛在，种来白社有莲生。相逢松下浑忘语，仁者宁劳问姓名。
烂泥湾
作者：彭孙贻
朝代：明
体裁：五言绝句

万峰围水田，行人驻不发。停车听鸟啼，但闻泥滑滑。
烈皇帝御书歌
作者：彭孙贻
朝代：明
体裁：古风

十八小儿撼天柱，烈后龙髯攀不住。琅琅血诏泐山河，鬼哭苍皇数行字。二十一人箕尾前，小貂负龙以升天。群公绝笔夹日月，金瓯虽坠丹心悬。自兹炎烬西南歇，洒尽蛮荒遗老血。可怜一火燹虔台，皇恐滩高碧燐灭。春残蜀徼鹃吻乾，泪渍湘潭竹枝裂。十六秋霜汉寝扃，更无玉匣殉兰亭。人间流落传宸翰，轩翥龙蛇动霄汉。英灵尚挟风霆怒，书法空为帝王冠。钟繇笔诀世莫闻，墨宝相传今见君。义熙题署止甲子，宣和卷所归燕云。重观天藻成呜咽，欲碎常山骂□舌。应知主烈激臣忠，共吐忠肝照寒铁。介山禁火访亡臣，墨光纸背流贞珉。谁堪跋尾附不朽，镌碑愿勒常安民。
烹第二泉
作者：彭孙贻
朝代：明
体裁：五言绝句

焚香扫地眠，寥寥悟禅月。悦汲月上枪，松风响秋雪。
焦山就饮
作者：彭孙贻
朝代：明
体裁：七言律诗

乱插危礁瞰紫溟，提壶客子问荒亭。高人避世还留姓，鹤骨宜仙岂用铭。千顷白云衣上坐，一江流水醉中听。酒醒林杪浩歌发，星斗横天白露泠。
焦隐士庙
作者：彭孙贻
朝代：明
体裁：五言律诗

地僻游踪少，高风物外宜。不烦明诏辟，应避党人知。江雾蒙残月，山猿导采芝。沉吟怀古意，叹息罢题诗。
然明叔父以金钱花一本见贻戏占绝句·其一
作者：彭孙贻
朝代：明
体裁：七言绝句

夜落金钱昼自开，绿跗朱辫点苍苔。王孙多少誇金埒，不向閒阶次第栽。
然明叔父以金钱花一本见贻戏占绝句·其三
作者：彭孙贻
朝代：明
体裁：七言绝句

落红满砌拾遗钿，邻女偷看到槛前。不为朱颜惜零落，暗将心事卜金钱。
然明叔父以金钱花一本见贻戏占绝句·其二
作者：彭孙贻
朝代：明
体裁：七言绝句

丹英灼灼媚飞蚨，可许空囊酒一沽。笑杀河间贫姹女，不来花下共当垆。
煨芋
作者：彭孙贻
朝代：明
体裁：五言律诗

煨芋何风味，山家带土蒸。香来烧柘火，剥向捕鱼灯。韵事供吟客，清斋似懒僧。蹲鸱如再熟，斗笠过沟塍。
煮梅雨
作者：彭孙贻
朝代：明
体裁：五言绝句

五月黄梅雨，青苔翠不消。呼童支白石，安鼎煮香潮。
煮豆
作者：彭孙贻
朝代：明
体裁：五言律诗

煮豆朱明候，含桃荐寝前。花飞阴电外，荚绽浴蚕天。嫩绿浮铛翠，清香照碗妍。青精虽驻色，风味若为先。
燕来
作者：彭孙贻
朝代：明
体裁：七言律诗

和风宛转动青帘，新燕重来问旧帘。入社正逢丛杏发，衔泥喜傍故巢添。晴窗细语欢留客，网户低飞避捲帘。好伴幽人消永日，莫教虫迹污牙签。
燕窝
作者：彭孙贻
朝代：明
体裁：七言绝句

十年读易心无系，一室焚香静自供。不下茆帘待归燕，柳垂花暝月重重。
牛山
作者：彭孙贻
朝代：明
体裁：五言律诗

驿路秋蓬里，牛山返照前。断云萦济树，远雁极胡天。花落雄图歇，猿啼客思偏。当时挥泪地，陵谷遍寒烟。
牛江口
作者：彭孙贻
朝代：明
体裁：古风

章贡二江流，似合双属玉。析支下牛江，角立相盘束。乱石障溪门，长沙连雁足。渔刀八尺馀，五口共拳曲。仰忧天碍笠，卧喜江平蓐。譬叶坠寒流，随风舞幽谷。千山万山中，了无一所触。身轻谢物累，泛泛同凫鹄。林空蝉忽噪，川明鹭初浴。日暮桂华寒，故山落金粟。
牡丹四首·其一
作者：彭孙贻
朝代：明
体裁：七言律诗

画槛阴浓綵羃新，雕楹娇艳有馀春。朱楼绮结依仙掌，锦幄风多避舞尘。琼树并翻清夜曲，沉香定识倚阑人。悬知国色倾城在，姚魏名家品未真。
牡丹四首·其三
作者：彭孙贻
朝代：明
体裁：七言律诗

翠幕深沉下七襄，芬菲何惜殿群芳。全欺剪綵琼枝满，不借催花羯鼓长。将相亭台分画锦，神仙衣袂有天香。江南春色真如绮，未必风光让洛阳。
牡丹四首·其二
作者：彭孙贻
朝代：明
体裁：七言律诗

高台徙倚锦翩跹，十二朱阑斗色妍。浥露晴霞凝晓晕，流风淡影入春烟。气蒸宝鼎龙涎暖，香压花房燕垒偏。共羡人间饶丽质，玉楼金谷锁婵娟。
牡丹四首·其四
作者：彭孙贻
朝代：明
体裁：七言律诗

京洛名园十万株，清歌妙舞胜吴趋。秾芳三月春如酒，艳质千金价倍珠。银烛光摇红菡萏，花阴影落紫氍毹。新篇欲夺河阳锦，五色江毫好在无。
牵牛花
作者：彭孙贻
朝代：明
体裁：七言律诗

天上黄姑不耐秋，人间藉草结绸缪。扪萝抱石支机冷，多露沾衣促织愁。为圃空寻星渚客，灌花长挹绛河流。感卿到处缠绵意，乌帽从君插满头。
状元红
作者：彭孙贻
朝代：明
体裁：七言律诗

枫香佳实甲南州，驿骑传宣报殿头。上苑神仙辞岭峤，木天品格占风流。分房绛雪明高掌，冠玉朱衣照画楼。一饱琼林多雨露，承恩不羡赐绯游。
独囊蒜
作者：彭孙贻
朝代：明
体裁：五言律诗

胡地传孤种，奇苗冠五荤。受辛中独结，解秽气遥闻。铁瓮山形合，仙书薤叶分。五时衣自佩，不夺麝氤氲。
独坐
作者：彭孙贻
朝代：明
体裁：五言绝句

空斋掩关坐，了无一可悦。风动研头缶，梨花落如雪。
独坐花影满地喜而得句
作者：彭孙贻
朝代：明
体裁：七言律诗

閒阶幽卉弄新晴，高下欹斜各有情。点点满庭摇落叶，离离寒藻动空明。轻阴度砌移时见，液墨临窗画未成。昨夜山童呼不起，扫花误傍日中行。
独游天池庵
作者：彭孙贻
朝代：明
体裁：五言律诗

寂寂天池院，禅扉午不开。千山人迹外，独客虎溪来。水碓舂泉脉，松涛瀹茗杯。归途僧莫送，自逐野云回。
独游金山寺
作者：彭孙贻
朝代：明
体裁：七言律诗

十年泉壑有深盟，一饮中泠思倍清。沙鸨翻飞红叶寺，江声黯淡白鼍城。名山无主古人老，游子独吟春水平。更上云根弄明月，半厓钟后夜潮生。
独漉行
作者：彭孙贻
朝代：明
体裁：古风

独漉独漉，泥深水汩。跣行涉江，鱼啮我足。越鸟南适，道逢胡燕。相将岭上，飘零谁见。晨征北林，浮云以阴。薄帷蔽月，孰明我心。壮士皓首，跛儿踣之。闭门泣血，不知为谁。可怜莫邪，持以刈麻。革屦嬉游，父�奈何。狸游尘中，未辨其雄。巨泽震荡，一蛇一龙。
独漉行
作者：彭孙贻
朝代：明
体裁：古风

独漉独漉，泥深水汩。跣行涉江，鱼啮我足。越鸟南适，道逢胡燕。相将岭上，飘零谁见。晨征北林，浮云以阴。薄帷蔽月，孰明我心。壮士皓首，跛儿踣之。闭门泣血，不知为谁。可怜莫邪，持以刈麻。革屦嬉游，父𠆩奈何。狸游尘中，未辨其雄。巨泽震荡，一蛇一龙。
独行虎丘寺
作者：彭孙贻
朝代：明
体裁：古风

十年不踏金阊市，今日经行虎丘寺。虎丘无复昔时人，独上昔人旧游地。生公石冷池台荒，昔时题句留竹房。山风苍苍积红叶，知是昨夜千林霜。门前小舟暮不发，欲上未上太湖月。栖迟却羡山中僧，人代凄凉任废兴。一笠一瓢一残衲，自挂万岁天台藤。我去吴江枫未落，归来采尽江南菱。溪头梅花劝我住，身事劳劳愧未能。
独酌
作者：彭孙贻
朝代：明
体裁：古风

独酌亦足欢，桑麻翳柴门。暧暧坠阳景，明星烂以繁。从容劝无忧，停杯感深言。酒尽还自斟，未醉聊复然。营营丧其宝，百斗养吾尊。无辱以寡婴，尘网息丘樊。兴至寻佳友，共载倚短辕。结契在遂古，聊复辞寒暄。久寂慕俦侣，孤鸟怀飞翻。
狮头柑
作者：彭孙贻
朝代：明
体裁：七言律诗

洞庭春色报霜迟，香摘金倪上玉�。耏带馀甘供师利，形传元夕贡条支。连蜷毛粟酸风起，斑驳仙房脆液滋。久共木奴驯狎处，辟邪端可疗诗脾。
狮头柑
作者：彭孙贻
朝代：明
体裁：七言律诗

洞庭春色报霜迟，香摘金倪上玉𠤷。耏带馀甘供师利，形传元夕贡条支。连蜷毛粟酸风起，斑驳仙房脆液滋。久共木奴驯狎处，辟邪端可疗诗脾。
猎师捕得巨獭子服骏孙二弟啖之至饱调以长句
作者：彭孙贻
朝代：明
体裁：古风

曲池旱作龟字坼，蛙蠙陆居无潴宅。猎师咋犬跃枯塘，捕得秋风祭鱼伯。野獾失势狐貉愁，鲂鲤安枕林塘幽。玄毫脩尾郁苍雾，雪距银牙萦铁钩。一朝坠网困鸷勇，鸾刀巳作盘中羞。吾家二豪动食指，涎滴空铛滑于水。巨脔未烂香已生，绕釜周遭千百趾。须臾戎盐点蜀雪，酷裂含椒酱醅紫。铜盆对嚼风雨鸣，叶扫春蚕雪融滓。茗斋居士长斋馀，夜雨山厨只刈蔬。无妻解点妆额髓，有僻耽列陈书鱼。君家狸奴千片炙，何似鸱羹一尺芋。今年射麋定相饷，獭残不待渔人渔。
猛虎行
作者：彭孙贻
朝代：明
体裁：古风

乱国无慈吏，厉网多悍民。贤豪友暴客，烈士长悲辛。炎方嵚崎，窅窱荆榛。戻虫白日，遨嬉城闉。厚禄污吾人，吾宁饮盗泉。广厦伏矛铩，宁栖恶木根。瘴岭高高，不见雪霜。乳虎离险，踣于群羊。忠良遁毒壤，豺狼今在堂。抚剑击萧柱，悲林激傍徨。
猛虎行
作者：彭孙贻
朝代：明
体裁：乐府曲辞

宁酌盗泉水，不饮洗耳流。豺虎可为群，勿与狐媚游。贪夫徇名利，巧者让王侯。曲钩以钓鱼，钓主以直钩。虚声倾君相，富贵终见酬。胶漆自云坚，中乃有戈矛。当涂树荆棘，杯酒起相仇。不见东陵上，脍人若山丘。
猛虎行
作者：彭孙贻
朝代：明
体裁：乐府曲辞

猛兽何斑斑，游戏厓谷间。所遇但獾兔，未逢豪与贤。长揖告乳虎，我宁逢汝怒。耻从距而冠，乃为蹻蹠伍。朱草生广庭，爰有德翼游。灌莽何荒秽，鸨鸮自相求。君子避危邦，至人畏寻斧。毋寻垂堂忧，而纡乱朝组。酋耳自云仁，勿忤鳞虫鳞。猛虎自云武，不食腐鼠腐。
玉兰
作者：彭孙贻
朝代：明
体裁：七言律诗

玄圃琪林几树长，蓝田移种下三湘。露团高掌楼台上，月抱冰壶沆瀣傍。陈氏后庭争艳冶，谢家子弟有辉光。瑛瑶满眼堪谁赠，结桂辛夷思渺茫。
玉山寺
作者：彭孙贻
朝代：明
体裁：五言律诗

斗笠逢僧话，松房古院存。山光印衣摺，佛足上江痕。施食鼋窥钵，开关月到门。劳劳倦行役，小憩过祗园。
玉山旅宿
作者：彭孙贻
朝代：明
体裁：七言律诗

玉溪别馆倚斜阳，夹户云峰万里长。天入牛斗连太末，山分江浙下西昌。身随去雁忘为客，梦断啼猿忆故乡。驿路莺花正明媚，传车喜得奉高堂。
玉庵礼大悲像
作者：彭孙贻
朝代：明
体裁：五言律诗

微雨晨钟外，溪门宿鹭边。幽踪茅径细，忍力草痕坚。秋茗添僧苦，山衣上佛烟。还持莲社酒，礼戒梵王前。
玉攒梅
作者：彭孙贻
朝代：明
体裁：七言律诗

含章妆样几回新，雕琢宜从老斲轮。镂月曾经采玄圃，筑脂应不倩花神。握瑜怀瑾攒相抱，碎璧零玑缀似真。却笑陇头吹易落，玲珑欲寄弄珠人。
玉漏迟·咏促织
作者：彭孙贻
朝代：明
体裁：词

向空阶絮语，不知何处，愁人偏切。金井银床，一夜碎啼明月。怪杀天涯荡子，禁得过、凉天时节。声暗咽。暮灯初起，晓钟才歇。可怜枕上关山，被片晌凄凉，惊回蝴蝶。独院孤衾，此际更和谁说。追忆金笼闲斗，佯输与、一双条脱。空怅别，雕阑桂花如雪。
玉簪
作者：彭孙贻
朝代：明
体裁：七言律诗

拾翠秋丛夕霰深，碧搔头外月沉沉。抽来凤纂茎相照，插傍云翘露半侵。玉燕瑶钗零断股，莲花玳瑁可同心。莫须灭烛留狂客，坠珥香边未易寻。
玉芙蓉
作者：彭孙贻
朝代：明
体裁：七言律诗

连谱桐君叶并封，分支香国隶芙蓉。不从江上迎秋老，自向闺中比玉容。紫苑高低风细细，蕊宫只尺雾重重。花间宜度倾杯乐，乱芷繁葩下酒浓。
玉阶怨·其一
作者：彭孙贻
朝代：明
体裁：五言绝句

独坐惜罗袜，青苔生未歇。夜深梧影来，仔细寻秋月。
玉阶怨·其二
作者：彭孙贻
朝代：明
体裁：五言绝句

筦簟秋风里，年来始觉愁。殷勤玉阶上，总是数萤流。
王元章画松鼠歌
作者：彭孙贻
朝代：明
体裁：古风

煮石山农真狂夫，卫公大海比若奴。绿蓑斗笠冒大雪，秃笔冻作梅花须。山厓木末逐猿狖，出入每与鼪鼯俱。何时松根写飞鼠，脩毛润泽沐山雨。一鼠腾身肘张羽，一鼠啾啾仰相语。枯松倒插欲动摇，似有风声出绡楮。樵人木客咸绝倒，何物丹青乃能尔。先君宝此数十年，殁后尘箧游蜗涎。春来开箧泪沾臆，拂拭挂璧惊狂颠。周郎善画誇好手，借临三月仍茫然。卷图见还阁笔笑，从此不复再与毛羽相周旋。纷纷画工若虫蚁，元章笔墨无乃仙。闻其没骨梅，奇绝更清妍。购之不可见，恨无十万缠腰钱，王冕此画今不传。
王子乔
作者：彭孙贻
朝代：明
体裁：乐府曲辞

王子乔，挟浮丘，下游遨。鹤鹤者鹤，鸣求其曹。清吹三十六，一一凤味引素匏。俯弄元气，噏嘘倒景寝紫霄。伏谒木公，戴胜金母，朝汎苍梧夕县圃。羡门安期，齿莫予数。圣人万岁应帝期，风雨伏腊，候各以时。大庭华胥为我治，器车注哉泽马随，与化无极永无为。唶汝子乔�圣儿，脱屣万乘迹希夷。圣贤寿命天保之，彼仙真人非所希。
王子乔
作者：彭孙贻
朝代：明
体裁：乐府曲辞

王子乔，挟浮丘，下游遨。鹤鹤者鹤，鸣求其曹。清吹三十六，一一凤味引素匏。俯弄元气，噏嘘倒景寝紫霄。伏谒木公，戴胜金母，朝汎苍梧夕县圃。羡门安期，齿莫予数。圣人万岁应帝期，风雨伏腊，候各以时。大庭华胥为我治，器车注哉泽马随，与化无极永无为。唶汝子乔𩬈圣儿，脱屣万乘迹希夷。圣贤寿命天保之，彼仙真人非所希。
王孙游
作者：彭孙贻
朝代：明
体裁：五言绝句

骏马碧玉蹄，遨游洛阳道。思君君不归，无复关春草。
王氏庭院荒芜惟菊甚盛门庭井溷皆菊也殆千本
作者：彭孙贻
朝代：明
体裁：古风

旧时王谢家，种花满荒院。古屋縳欹檐，苔痕胃阶面。隔宅若蜂房，随曲境屡变。秋葩各异种，弄色媚缱绻。篱落分夕阳，溷湢盈葱茜。谁能混众芳，宁甘委流霰。叹息怀昔贤，骚客不可见。
王江泾夜眺
作者：彭孙贻
朝代：明
体裁：五言律诗

戍火侵渔岸，沙凫狎小舟。昔年经战地，残月照寒流。天阔人烟冷，秋深水气收。危桥时极目，独夜更含愁。
王珣宅
作者：彭孙贻
朝代：明
体裁：五言绝句

舍宅精蓝在，千秋短簿祠。吴中有高士，犹乞买山赀。
玛瑙寺
作者：彭孙贻
朝代：明
体裁：五言律诗

荒山颓古刹，徙倚数诸天。佛古僧多宝，僧贫丐施钱。禅扉凋竹蠹，香积冷岚烟。客至何人问，斜阳乞食边。
玫瑰
作者：彭孙贻
朝代：明
体裁：七言律诗

浓芳郁郁满阶栽，琬琰标名玉篆回。沉水和香沾�韎，火齐等价压琼玫。日蒸更觉胭脂暖，风过俱闻麝剂开。此际百花输气息，尽教蜂蝶为君来。
玫瑰
作者：彭孙贻
朝代：明
体裁：七言律诗

浓芳郁郁满阶栽，琬琰标名玉篆回。沉水和香沾𩏌韎，火齐等价压琼玫。日蒸更觉胭脂暖，风过俱闻麝剂开。此际百花输气息，尽教蜂蝶为君来。
珠兰
作者：彭孙贻
朝代：明
体裁：七言绝句

呼童斸取紫琅玕，种得名花怯早寒。携杖苍苔扶屐齿，自将重幕护珠兰。
珠兰
作者：彭孙贻
朝代：明
体裁：七言律诗

西风沣水暗微茫，鲛客遗珠照药房。佩冷江皋寒正吐，绿残金谷坠逾香。蕊宫纫露添秋碧，燕寝怀芬媚夜光。所惜众芳空自老，却令鱼目怨潇湘。
琅琊王歌八首·其一
作者：彭孙贻
朝代：明
体裁：乐府曲辞

千金买骏马，百金买鞍口。不是贱黄金，健儿耀身手。
琅琊王歌八首·其七
作者：彭孙贻
朝代：明
体裁：乐府曲辞

草生磐石上，根株那得长。客行久不归，那得识故乡。
琅琊王歌八首·其三
作者：彭孙贻
朝代：明
体裁：乐府曲辞

季冬阴两雪，马毛缩复僵。银床不拨火，嚼冻乞寒浆。
琅琊王歌八首·其二
作者：彭孙贻
朝代：明
体裁：乐府曲辞

阳春二三月，花与人同色。不惜洗铅华，要分花气息。
琅琊王歌八首·其五
作者：彭孙贻
朝代：明
体裁：乐府曲辞

赤棒交前驱，騣马如龙长。生女愿作妃，得嫁琅琊王。
琅琊王歌八首·其八
作者：彭孙贻
朝代：明
体裁：乐府曲辞

十年种槚柳，高高欲刺天。男儿贱里巷，意气不须钱。
琅琊王歌八首·其六
作者：彭孙贻
朝代：明
体裁：乐府曲辞

琅琊大道王，胙土称西帝。布衣侠游儿，与王作昆弟。
琅琊王歌八首·其四
作者：彭孙贻
朝代：明
体裁：乐府曲辞

买得并州刀，月亏刀不缺。摩娑久无仇，剑閒一百月。
琴台夜月
作者：彭孙贻
朝代：明
体裁：五言律诗

千载荒台在，知音不可寻。空留一片月，无复再携琴。夜色皎于昼，疏桐响至今。自怜遗世意，孤负绝弦心。
琴台晚眺
作者：彭孙贻
朝代：明
体裁：七言律诗

昔人遗韵有荒岑，千载钟期不可寻。长啸鱼龙飞大海，无弦山水寄高音。枯桐�月难胜轸，古甓铺苔久作砧。叹息石桥松树下，抱琴归去独沉吟。
琴台晚眺
作者：彭孙贻
朝代：明
体裁：七言律诗

昔人遗韵有荒岑，千载钟期不可寻。长啸鱼龙飞大海，无弦山水寄高音。枯桐𩞾月难胜轸，古甓铺苔久作砧。叹息石桥松树下，抱琴归去独沉吟。
瑞香
作者：彭孙贻
朝代：明
体裁：七言律诗

传闻灵种出禅关，睡起奇芬发草间。何处龙涎增酷烈，却教蜂阵日回环。荀君坐久香长惹，苏小心多结等间。莫爱繁英偏馥郁，百花消瘦损朱颜。
瑶花·咏雪
作者：彭孙贻
朝代：明
体裁：词

先春冰散入，暝花明没，檐牙高啄。篱梢庭卉，折几枝，都似梳翎冻鹤。玉人何处，正暖炙、鹅笙小阁。倚兽炉、纤指频温，字涩红牙新学。珠帘十二重遮，想此处清寒，不上梅萼。金樽翠袖，生俊煞、呵笔彩毫相角。苦吟句就，忆驴背、旧游如昨。较浅斟低唱今宵，如此风情不恶。
瓜埠
作者：彭孙贻
朝代：明
体裁：古风

轻舟溯微澜，亭午见瓜埠。鸡鸣村埭里，水没鱼梁渡。何处隐茅茨，离离隔烟雾。溪门花闲娟，水田莽回互。江南穑事勤，劳歌竞奔戽。维梢曳寒瓜，击汰起栖鹭。所在闻乱离，山川渺非故。沙痕明裸蚌，晶莹月东吐。郁纡千里目，清吟托豪素。
瓜子岭
作者：彭孙贻
朝代：明
体裁：五言绝句

秋深瓠犀烂，霜甘断壶苦。归去问东陵，共垦青门土。
瓶中万寿菊
作者：彭孙贻
朝代：明
体裁：五言绝句

药卉佳于菊，丛台烂柘黄。无因称万寿，得致圣人傍。
瓶中桂
作者：彭孙贻
朝代：明
体裁：七言绝句

铜瓶双耳鹧鸪斑，供养幽花出小山。念尔清芬长对我，时时汲月浸潺湲。
瓶中牡丹
作者：彭孙贻
朝代：明
体裁：七言律诗

折得名花第一株，秾芳寂寂小斋孤。谁教丽质藏金屋，不遣冰心映玉壶。长伴高吟青案冷，何烦深院赤栏扶。夜分独抱花枝宿，消渴相如病未苏。
瓶中紫牡丹·其一
作者：彭孙贻
朝代：明
体裁：七言绝句

数朵妖姿艳欲流，秾香惹得此身浮。花枝不信能消恨，吹送东风一夜愁。
瓶中紫牡丹·其三
作者：彭孙贻
朝代：明
体裁：七言绝句

名花脉脉似忘情，那识春愁触处生。便向药炉禅榻畔，也应记得鬓钗横。
瓶中紫牡丹·其二
作者：彭孙贻
朝代：明
体裁：七言绝句

天香国色为谁栽，蜂蝶纷纷逐影来。惟有多情红袖在，玉壶相向独徘徊。
瓶中紫牡丹三首·其一
作者：彭孙贻
朝代：明
体裁：五言绝句

摘得名花至，瓶中取次开。寄言蜂与蝶，容易莫频来。
瓶中紫牡丹三首·其三
作者：彭孙贻
朝代：明
体裁：五言绝句

独掩空斋坐，天香拥座宜。追欢豪饮事，惆怅少年时。
瓶中紫牡丹三首·其二
作者：彭孙贻
朝代：明
体裁：五言绝句

棐几铜瓶湿，閒看紫牡丹。莫教游冶客，时近玉阑干。
瓶中红梅
作者：彭孙贻
朝代：明
体裁：五言绝句

朱萼初含乳，檀心巳送春。清影临香案，依依傍主人。
瓶中虞美人·其一
作者：彭孙贻
朝代：明
体裁：五言绝句

瓶花红婀娜，似觉带愁多。春去关何事，虞兮奈若何。
瓶中虞美人·其三
作者：彭孙贻
朝代：明
体裁：五言绝句

攀折随人手，红颜黯自伤。憔悴春来意，无因见楚王。
瓶中虞美人·其二
作者：彭孙贻
朝代：明
体裁：五言绝句

带露尚含娇，如颦更疑哂。此地若为容，红颜为君尽。
瓶桂
作者：彭孙贻
朝代：明
体裁：七言绝句

荷芰香残霜满林，百花零落送秋阴。独怜幽桂偏迟发，寂寞山窗伴苦吟。
瓶梅
作者：彭孙贻
朝代：明
体裁：七言律诗

铜瓶翡翠鹧鸪斑，清供幽香伴博山。金剪双来春色断，冰心一片玉壶间。留灯长得看疏影，添水须防滴小鬟。自汲寒泉频护冻，陇头融雪带潺湲。
瓶花
作者：彭孙贻
朝代：明
体裁：七言绝句

小窗寂寂护花铃，蜂蝶寻香触纸屏。眝得茅檐三月雨，玉壶添入研头瓶。
瓶花口号
作者：彭孙贻
朝代：明
体裁：七言绝句

空亝绿树冒檐牙，疑是深村野老家。莫笑无钱买园圃，案头瓶有四时花。
甘州歌
作者：彭孙贻
朝代：明
体裁：七言绝句

松山壁立阵云开，野烧连天夕照回。日落鸟飞人影绝，牛羊万点下山来。
甘露寺北轩夜坐用唐人韵·其一
作者：彭孙贻
朝代：明
体裁：五言律诗

登眺极幽深，江山入苦吟。度林钟飒飒，湿露月涔涔。鹤语传羁思，炉香敛道心。游踪无去住，野衲莫招寻。
甘露寺北轩夜坐用唐人韵·其二
作者：彭孙贻
朝代：明
体裁：五言律诗

浪迹久忘名，云林却有情。堂空依佛静，句稳绕灯行。茶鼎潮吹雪，风轩竹和笙。尘襟知久涤，萧瑟听江声。
生公讲台
作者：彭孙贻
朝代：明
体裁：五言绝句

寥寥可中亭，白石满幽壑。坐久寂无言，微风松子落。
生未潭稍泊已鸡鸣矣
作者：彭孙贻
朝代：明
体裁：五言绝句

夜尽舟未息，鸡鸣谁家林。草根微露白，稻田已生孙。
用韵柬李岳东二首·其一
作者：彭孙贻
朝代：明
体裁：七言律诗

十年谭道谢声闻，何处龙门价可增。总向此中寻至要，不须教外论真乘。缁玄异趣无岐正，朱陆同源有爱憎。悟到微言忘万象，海天澹澹晓霞蒸。
用韵柬李岳东二首·其二
作者：彭孙贻
朝代：明
体裁：七言律诗

金兰前代缔交深，旧国云亡忆未真。通籍重翻先世谱，论文久废隐沦身。青牛著述玄言少，白鹿宗风讲义新。可许狂夫追洛社，行吟小句往来频。
甬东邬尺非见访海上赋赠
作者：彭孙贻
朝代：明
体裁：七言律诗

卧病经旬草正青，故人何意慰飘零。天涯生死知交尽，夜半悲歌醉眼醒。风过赭山潮漠漠，江流甬口雨冥冥。凭阑共话凄凉事，烛灺纷纷下乱萤。
田家·其一
作者：彭孙贻
朝代：明
体裁：五言绝句

秧田翻桔槔，妇子共畚戽。朋年买水车，黄犊健如虎。
田家·其三
作者：彭孙贻
朝代：明
体裁：五言绝句

大水没前港，家家理鱼罾。得鱼且作饭，不须重采菱。
田家·其二
作者：彭孙贻
朝代：明
体裁：五言绝句

种桑蚕已成，新丝踊方贵。入城卖丝归，田租巳完未。
田家·其五
作者：彭孙贻
朝代：明
体裁：五言绝句

流水当屋角，藕花绕四围。采莲冒山雨，荷叶盖头归。
田家·其六
作者：彭孙贻
朝代：明
体裁：五言绝句

锄禾风打笠，始知山雨骤。抛犁看雨眠，前村有牛斗。
田家·其四
作者：彭孙贻
朝代：明
体裁：五言绝句

三月豆苗长，麦盛豆苗低。隐隐前山雷，紫花落如泥。
田家乐
作者：彭孙贻
朝代：明
体裁：乐府曲辞

石头城高高，高高百尺许。羽盖青葆车，西奔上牛渚。牛渚矗矛铩，靖南之垒门。部下谁最强，胡�田家军。闯子好身手，弯弓与敌战。田家插白帜，胡缨已脱弁。手抱黄衣儿，挟之马上归。大欢喜，义士涕沾衣。圣安自北去，啼鹃血燕市。田家自南来，车骑填殷雷。乐哉田家乐，骏马貂襜褕。马前牵鹰犬，马后随熊罴。座列千红粉，击鞠间弹丝。肥胾填丘陵，轰饮沃酒池。乐哉田家乐，湖上日遨嬉。吴山矗其东，葛岭西逶迤。乐哉田家乐，田家乐莫当。楼船长百丈，苍龙水中央。画桨三十六，两两自成双。大人杂致贺，当户捋髭须。田家贵无比，腰带黄犀毗。安淂汉天子，再献于□□。乐哉田家乐，田家乐莫支。
田家乐
作者：彭孙贻
朝代：明
体裁：乐府曲辞

石头城高高，高高百尺许。羽盖青葆车，西奔上牛渚。牛渚矗矛铩，靖南之垒门。部下谁最强，胡𩑺田家军。闯子好身手，弯弓与敌战。田家插白帜，胡缨已脱弁。手抱黄衣儿，挟之马上归。大欢喜，义士涕沾衣。圣安自北去，啼鹃血燕市。田家自南来，车骑填殷雷。乐哉田家乐，骏马貂襜褕。马前牵鹰犬，马后随熊罴。座列千红粉，击鞠间弹丝。肥胾填丘陵，轰饮沃酒池。乐哉田家乐，湖上日遨嬉。吴山矗其东，葛岭西逶迤。乐哉田家乐，田家乐莫当。楼船长百丈，苍龙水中央。画桨三十六，两两自成双。大人杂致贺，当户捋髭须。田家贵无比，腰带黄犀毗。安淂汉天子，再献于□□。乐哉田家乐，田家乐莫支。
田螺
作者：彭孙贻
朝代：明
体裁：五言绝句

蜗角身名异，蛾眉身态无。自怜田野质，谁复问泥涂。
甲申元日有怀
作者：彭孙贻
朝代：明
体裁：七言律诗

蚕火留灯坐夜分，山城烧竹晓相闻。稻芽小试占年历，莲社将书发愿文。鹊噪尽欢来远信，乌伤近喜罢诸军。上堂再拜慈颜寿，南望钟山有白云。
甲申元日有怀
作者：彭孙贻
朝代：明
体裁：七言律诗

身事劳薪计转违，杜门宾客到应稀。半生鸡肋惟残卷，三十乌巾尚布衣。酒吃未工从艾艾，书删已就悟非非。狂来弃笔还投耒，食肉宁教鹤相肥。
甲申夏五闻 其一 大行挽词八首
作者：彭孙贻
朝代：明
体裁：七言律诗

百六乾坤血战年，惊看北极震幽燕。风雷晦冥娲皇冢，神鼎沉沦泗水烟。缟素万方同野哭，英灵九庙正孤悬。远人空有敷天恨，泪尽田横海岛边。
甲申夏五闻 其七 大行挽词八首
作者：彭孙贻
朝代：明
体裁：七言律诗

十二陵园月似霜，风烟寝庙只斜阳。空埋衰草燕山下，不见流泉灞水傍。实录几人收纪注，前朝谁复谅兴亡。江南父老传消息，犹自衔哀问定王。
甲申夏五闻 其三 大行挽词八首
作者：彭孙贻
朝代：明
体裁：七言律诗

同朝蜀洛正相疑，清论纷纭国事亏。神后已图魑魅鼎，群奸空指党人碑。中常未灭黄巾起，诸葛无功白帝危。莫问铜驼故荆棘，名公台阁旧逶迤。
甲申夏五闻 其二 大行挽词八首
作者：彭孙贻
朝代：明
体裁：七言律诗

忆昔熹皇倦早朝，貂衣竖弄太阿摇。渐谋九锡传彪虎，次列三衙拜圣娆。一夕清宫来代邸，万年继挚有神尧。于今谁抱龙髯泣，弓剑桥山不可招。
甲申夏五闻 其五 大行挽词八首
作者：彭孙贻
朝代：明
体裁：七言律诗

大内文书每自随，临轩赐对独嗟咨。衣经浣局时时御，发为边情渐渐丝。延揽屡孤前席问，焦劳岂有近臣知。空令玉辇升遐日，共撰冀巢劝进词。
甲申夏五闻 其八 大行挽词八首
作者：彭孙贻
朝代：明
体裁：七言律诗

频年丧乱见天心，一夜金戈散羽林。万里长城无颇牧，九京遗烈笑徽钦。何时白水锄新莽，莫使黄舆遂陆沉。二十三臣箕尾畔，帝星黯黯带横参。
甲申夏五闻 其六 大行挽词八首
作者：彭孙贻
朝代：明
体裁：七言律诗

髣髴黄衣见上宾，乘云回首指三秦。前驱白鹤缑山驾，后乘苍梧楚水嫔。千载啼鹃悲古帝，一时凝碧尽词臣。宣陵孝子何人在，北望燕山正掩巾。
甲申夏五闻 其四 大行挽词八首
作者：彭孙贻
朝代：明
体裁：七言律诗

三十馀年苦战尘，二京无复洛城春。惟闻墨吏归装满，转见司农帝室贫。两税流亡悲赦诏，九边甲马困征人。吾皇原自多哀恸，不为轮台一怆神。
甲申除夕感怀·其一
作者：彭孙贻
朝代：明
体裁：七言律诗

满城风雨杂笙歌，缱绻绨袍夜色多。破研尚留耕亩在，角巾空点岁华过。灯前卜算看条脱，醉后清欢照叵罗。三月天涯书到晚，赣江烽火近如何。
甲申除夕感怀·其二
作者：彭孙贻
朝代：明
体裁：七言律诗

清宵款燕转从容，冷落欢情怯酒浓。往事惊心怀蓟苑，残年改历想思宗。檐花春近梅犹早，岭树人归雪几重。不惜夜分桃烛坐，邻鸡遮莫唤高舂。
番菊
作者：彭孙贻
朝代：明
体裁：七言律诗

山家种落故多奇，戎部何来借一枝。瓣瓣上金涂紫磨，茸茸名罽剪波斯。黄深不为胡蜂褪，春老长嫌羯鼓迟。番锦地衣初试舞，散花惊见满东篱。
病中
作者：彭孙贻
朝代：明
体裁：七言律诗

病骨支离鬓巳残，宁因林壑锢成寒。惟求桃洞田三亩，不愿麻姑药一丸。豺虎食人聊廑户，鸢乌爱我岂须棺。干戈未定犹羁旅，谁复悲歌行路难。
病起二首·其一
作者：彭孙贻
朝代：明
体裁：五言律诗

卧榻延疏牖，高楼倚夕阳。穷居安世乱，病起惜秋光。露咽哀蛩缓，云横去雁长。飘蓬双鬓短，篱菊未禁霜。
病起二首·其二
作者：彭孙贻
朝代：明
体裁：五言律诗

药裹关心事，柴门见物情。故交投字少，多难著书成。白杜身将隐，青山眼独明。床头孤剑在，未忍负平生。
病起偶成
作者：彭孙贻
朝代：明
体裁：七言绝句

高楼雪后见梅花，病起东风感岁华。燕子不来春又晚，独怜芳草遍天涯。
病起遣怀十二首·其一
作者：彭孙贻
朝代：明
体裁：五言律诗

伏枕惊春老，开门觉草深。避人疏旧友，多病怯长吟。雨积花期缓，楼高海气沉。独将寥阔意，天际数飞禽。
病起遣怀十二首·其七
作者：彭孙贻
朝代：明
体裁：五言律诗

中年诸累尽，小隐一身孤。遣女惟留犬，无妻可辟纑。尊生焦赣易，嫚世长卿垆。渐觉浮名远，时时混酒徒。
病起遣怀十二首·其三
作者：彭孙贻
朝代：明
体裁：五言律诗

一卧掩高阁，无人扫径苔。书床山雀下，药砌海棠开。皂帽低阛阓，朱颜藉酒杯。不堪容鬓在，花鸟日相催。
病起遣怀十二首·其九
作者：彭孙贻
朝代：明
体裁：五言律诗

服散常抛卷，斋厨久饭蔬。偶寻高士传，慵读梵王书。曝砌龟翻甓，窥罂雀伺鱼。无人共幽事，洗笔润方诸。
病起遣怀十二首·其二
作者：彭孙贻
朝代：明
体裁：五言律诗

绿树高城上，青山卧闼前。十年离乱后，三月艳阳天。花影移枰马，风丝飏纸鸢。幽栖应自惬，愁绝尚烽烟。
病起遣怀十二首·其五
作者：彭孙贻
朝代：明
体裁：五言律诗

水竹閒居胜，莺花节候偏。著书藏直笔，纵酒狎时贤。榆火春烧药，松窗夜腻笺。题诗寄苕霅，将泛采茶船。
病起遣怀十二首·其八
作者：彭孙贻
朝代：明
体裁：五言律诗

交游今日见，斯道昔人难。钩党名争重，清流社巳残。苍蝇窥研坐，黄鸟倚檐看。待种千竿竹，春来学制冠。
病起遣怀十二首·其六
作者：彭孙贻
朝代：明
体裁：五言律诗

家贫安久乱，母老愧躬耕。闭户成真隐，看山不世情。垆香开帙散，花气捲帘生。物役都无累，悠悠身外名。
病起遣怀十二首·其十
作者：彭孙贻
朝代：明
体裁：五言律诗

南陲闻转战，岭上昔经过。荜路连熊绎，桄榔隐尉佗。春归巴鸟怨，雪尽越蚕多。何日还初服，云山卧薜萝。
病起遣怀十二首·其十一
作者：彭孙贻
朝代：明
体裁：五言律诗

懒慢嵇中散，非关傲绝交。呼童将履织，向客借书钞。山色供高枕，莺啼遍近郊。春风苏病骨，红日卧花梢。
病起遣怀十二首·其十二
作者：彭孙贻
朝代：明
体裁：五言律诗

朋旧嗟零落，庭花慰长成。春风征战苦，明月古今情。海雨肥黄蛤，山扉出紫荆。坐檐时岸帻，终日少逢迎。
病起遣怀十二首·其四
作者：彭孙贻
朝代：明
体裁：五言律诗

不到东皋久，知应新涨生。潮回博陆庙，云掩越王城。寒食山茶落，春阴海市成。平沙官柳直，羡杀马蹄轻。
病足枕上偶成
作者：彭孙贻
朝代：明
体裁：七言律诗

积雨柴门草色新，可堪伏枕越溪滨。经春白发愁中雪，投老青山病里人。乱日关心惟药裹，羁栖抱膝自风尘。知交海内休相问，久分支离笑此身。
病足谢客二首·其一
作者：彭孙贻
朝代：明
体裁：古风

卧病与俗远，养拙遵丘园。虽之济胜资，尊足者犹存。支离笑此生，偃蹇寡所援。决云羡逸翮，啸木思閒猿。箕踞高树下，闭户拒来辕。嗟彼捷径徒，精爽劳飞奔。绝膑策尚干，怀璞将复言。梯荣诚有阶，一蹶谁为原。庶几息营骛，端坐观其元。
病足谢客二首·其二
作者：彭孙贻
朝代：明
体裁：古风

山寒入我足，春尽犹负暄。白日寡人事，企脚卧南轩。以此息微躬，可与智者论。兴至行植杖，尊生长闭门。客来倦倒屣，詶对言不繁。初煦群蚁游，微飙一卉翻。逍遥乐无营，高举远虞樊。时鸟渐发声，地静同山村。寥阒见孤往，二屦埋藓痕。
癸巳元旦
作者：彭孙贻
朝代：明
体裁：七言律诗

晨鸡咿喔满柴篱，昼漏严城报晓迟。残夜尚留冬日景，江春未到早梅枝。交游久谢稀怀刺，鲑菜长贫只餔糜。欲访名山问禽向，高堂老矣去何之。
癸未元旦
作者：彭孙贻
朝代：明
体裁：七言律诗

庭树风翻鹊早喧，新正曙色散高鶱。朔方烽火音尘阔，南国烟花岁事繁。闻道至尊频侧席，何时诸将定中原。行藏巳审无烦卜，坐隐匡床掩荜门。
癸未除夕怀家大人白下
作者：彭孙贻
朝代：明
体裁：七言律诗

小庭风景互芊绵，暮色先春巳自妍。官烛寸阴留旧蜡，驿书尺素动经年。空令节物催吟卷，似惜残更缓夜眠。潦倒辛盘成一醉，应烦好梦到江天。
癸酉元旦得斋字和胡德州孝辕韵
作者：彭孙贻
朝代：明
体裁：七言律诗

掩关物色拥高斋，碧藓无人自上阶。谢客不烦开竹径，探梅有待试芒鞋。江南春事乱花鸟，河北风烟多虎豺。闻道君王频侧席，徵书旦夕下天街。
登上洋城望海
作者：彭孙贻
朝代：明
体裁：七言律诗

平沙鸥鹭日萧萧，水屋渔村隐丽谯。隔浦烟钟投市晚，依人海鸟避风遥。残秋客去空留菊，荒邑官閒祗看潮。满目云涛增浩淼，故山丛桂为谁骄。
登临溪城望葛山
作者：彭孙贻
朝代：明
体裁：五言律诗

一片青山色，周遭上女墙。贯城穿渌水，抱郭锁危梁。茗外人烟少，林端鹿迹长。凭高遥以眺，烟霭正苍苍。
登云岫·其一
作者：彭孙贻
朝代：明
体裁：七言律诗

列巘深藏古刹开，白云缥缈近天台。鸟巢僧定依秦竺，鸡足峰高指越来。浴海佛轮标慧月，鸣鼍法鼓起雕雷。名山到处勤参礼，行脚还疑有万回。
登云岫·其三
作者：彭孙贻
朝代：明
体裁：七言律诗

赤水牟尼映彩熛，琳宫风铎夜还飘。客眠山涧鸥常下，人静香城家不骄。传信氎衣留上足，投斋粳米乞长腰。游踪到处元无着，偶为闻云出岫邀。
登云岫·其二
作者：彭孙贻
朝代：明
体裁：七言律诗

花宫高座涌支提，俯瞰恒沙月满溪。大壑楼台生广漠，中峰日月隐危梯。应随宝筏超穷劫，不借飞车问指迷。莫讶山风偏撼阁，蛟龙深夜捧璇题。
登云岫·其四
作者：彭孙贻
朝代：明
体裁：七言律诗

象溟徙翼见抟扶，飞鹫遥吞划两湖。饮对军持倾凿落，香拈迷迭礼浮图。谈宗妙义空群有，止观尘因断六无。看破海沤知幻住，漫劳操药施彭巫。
登云岫再用前韵·其一
作者：彭孙贻
朝代：明
体裁：七言律诗

兴幽绝壑不知深，坐啸行吟傍石林。拾级渐升天咫尺，飞絙遥挂雪千寻。饥分僧钵供寒具，香觉岩花胜水沉。为爱岩栖归未得，孤松冬岭是知音。
登云岫再用前韵·其三
作者：彭孙贻
朝代：明
体裁：七言律诗

林角斜阳送晚熛，落霞千片迥西飘。寒潮到岸冲人起，残菊留霜向客骄。野服一量装鹤背，道书半束系牛腰。无烦野衲深相款，山色能将短屐邀。
登云岫再用前韵·其二
作者：彭孙贻
朝代：明
体裁：七言律诗

小力携琴选胜登，海天澹澹漾高层。豆房枕麓依双树，山阁含空彷四藤。坐卧云烟看不厌，俳徊林壑去何能。夜归渔火星星乱，尽道狮岩落圣灯。
登云岫再用前韵·其四
作者：彭孙贻
朝代：明
体裁：七言律诗

屡憩危亭石磴扶，幽花奇茗夹重湖。松萝宛委藏兰若，林樾参差隐画图。高鸟决云穷力上，遥山隔海入看无。怪来诗思探溟渤，赋就逡巡问大巫。
登云岫四首次伯父孝廉公韵·其一
作者：彭孙贻
朝代：明
体裁：七言律诗

积翠苍茫绝壑开，幽岩仄径绕丹台。忽看孤蜃中宵出，却喜天鸡送曙来。渡涧采芝寻绮角，入林把臂友宗雷。云深不觉山峦晚，雪乳分泉带月回。
登云岫四首次伯父孝廉公韵·其三
作者：彭孙贻
朝代：明
体裁：七言律诗

九盘纡折涧幽深，买隐相期访道林。己向空诸开净域，却于人外得招寻。霜钟出谷穿青蔼，石竹当阶写绿沉。水月松风俱寂历，声闻宁藉世间音。
登云岫四首次伯父孝廉公韵·其二
作者：彭孙贻
朝代：明
体裁：七言律诗

溟濛积气抱浮提，竹坞松寮绕碧溪。落叶满头偏打笠，偃松横涧未烦梯。人当对景吟偏剧，梦识曾游路不迷。角韵莫愁毫褚尽，扫林选叶代阄题。
登云岫四首次伯父孝廉公韵·其四
作者：彭孙贻
朝代：明
体裁：七言律诗

身轻峭壁健先登，云入青鞋踏几层。似约种莲来白社，聊因振策倚乌藤。林峦最胜知无上，海色皆空悟净能。夜坐僧房浑不寐，山厨借火读传灯。
登北固山眺长江·其一
作者：彭孙贻
朝代：明
体裁：七言律诗

磴道盘纡历翠微，空江浩荡送斜晖。孤城夏月随湖上，暮色归帆带鸟飞。大海波回吞铁瓮，长淮天压锁支祈。他乡烟树茫茫里，何处登临可当归。
登北固山眺长江·其二
作者：彭孙贻
朝代：明
体裁：七言律诗

千里沧波日夜流，凭高客思自悠悠。祇因风物留吟眺，翻觉羁人易远游。句曲白云横建业，海门飞雨过扬州。孙刘故迹苍苔上，南北江山返照收。
登南屏山
作者：彭孙贻
朝代：明
体裁：古风

品石如品士，林峦为殿最。况以苍然松，青从山映带。山屏湖之南，云根迸秋濑。寒翠交夕阳，往与深红会。秀出浓淡馀，经营自成绘。陟高目始旷，意尽偏增嘅。飘萧静万物，寥寥总人外。永公不复语，谁为发余籁。
登南屏山礼寿禅师塔
作者：彭孙贻
朝代：明
体裁：五言律诗

南屏钟响后，谁不洗尘襟。湖月悬宗镜，松风了法音。群生咸自寿，仁者本无心。神鬼朝幽塔，林灯烱夜深。
登惠山酌第二泉次唐人壁间韵三首·其一
作者：彭孙贻
朝代：明
体裁：古风

甘泉发灵□，苔藓俱青苍。时有白云流，悠然下石堂。山风扫积叶，将堕还复翔。良久素月升，暝色生寒光。羁禽起深樾，松桧落子香。平生丘壑姿，欲去洵难忘。
登惠山酌第二泉次唐人壁间韵三首·其三
作者：彭孙贻
朝代：明
体裁：古风

寻山及佳辰，春雨泽芳樾。披襟对寒泉，未饮尘已绝。山翠交林光，阴霞互明灭。盘桓怅忘归，不觉林吐月。寥寥虚堂上，薄暮孤磬发。岩花解笑人，谁为拒来辙。
登惠山酌第二泉次唐人壁间韵三首·其二
作者：彭孙贻
朝代：明
体裁：古风

命驾入岩曲，言访山中人。残梅尚作花，芳树一以新。泉声出幽涧，白石自磷磷。自顾远世踪，涤兹物外尘。登高望笠泽，微茫见青旻。空山独淹留，猿鹤可为邻。
登报恩寺塔
作者：彭孙贻
朝代：明
体裁：古风

空界跨六合，俯身窥八荒。雕镂殚灵怪，雄丽资人王。晃耀天眼中，倒景摇青苍。磅礴万古胸，揽此浩茫茫。孝陵神鬼宅，紫气如龙长。大江从西来，春流淡淮阳。莺花帝城满，元后坐明堂。绿波平燕子，古台下凤皇。所见但高树，阴沉环御墙。游子恋云物，山川乱故乡。郁纡千里目，征鸟东南翔。
登朱侍御远人楼望紫云秦驻丰硖诸山四首·其一
作者：彭孙贻
朝代：明
体裁：五言律诗

野园无俗辙，宁使径苔湮。小阁同高树，流云似远人。桐生青粒细，花对紫薇亲。莫谓荒庭寂，群山吾四邻。
登朱侍御远人楼望紫云秦驻丰硖诸山四首·其三
作者：彭孙贻
朝代：明
体裁：五言律诗

憩息忘为客，壶樽简送迎。乱蛙成伎乐，行蚁悟身名。花午平无影，池通曲有情。始知丝竹外，空响自能清。
登朱侍御远人楼望紫云秦驻丰硖诸山四首·其二
作者：彭孙贻
朝代：明
体裁：五言律诗

方塘才一曲，人己谓清幽。竹径难容暑，松阴可盖楼。獭巢欹岸脚，虎刺冠山头。尚未能逃世，聊为尽日留。
登朱侍御远人楼望紫云秦驻丰硖诸山四首·其四
作者：彭孙贻
朝代：明
体裁：五言律诗

云气周遭杂，难分远近山。草香花品外，阑折水文间。睡蝶冲人舞，眠荷碍鲤还。喜无台榭丽，荒冷自成閒。
登朱侍御远人楼望紫云秦驻丰硖诸山四首与诸子俱问而喻疾以诗见示因詶其韵二首·其一
作者：彭孙贻
朝代：明
体裁：五言律诗

逃暑宜耽病，诗禅坐未枯。研山巢瓦鹊，竹霤啸庭鼯。著述群言晚，琴尊万事孤。相期负薪老，林壑共樵苏。
登涌月台望海
作者：彭孙贻
朝代：明
体裁：七言律诗

登临远眺极蓬瀛，万古沧波日夜横。广野楼台争蜃出，长樯风雨射鲛生。吴潮北折浮黄浦，越燕南归辨赤城。谁向高台题涌月，凌空笔势挟飞鸣。
登淮安城
作者：彭孙贻
朝代：明
体裁：七言律诗

画角孤城淮水濆，登楼词客感从军。沙横赤日低炎树，雨过黄河变夏云。漂母古祠江漠漠，羁人长笛雁纷纷。穷途意气空相激，摇落西风不可闻。
登清凉寺山麓
作者：彭孙贻
朝代：明
体裁：五言律诗

独行临古刹，一览望高城。钟磬下方寂，云林百变生。山川移草色，吴楚入江声。寥廓论前代，鸣禽又晚晴。
登澉浦凤皇山
作者：彭孙贻
朝代：明
体裁：古风

群山何翱翔，孤凤骞其翅。千眠佳气中，海色纷然至。理策信所往，回观得屡憩。新松未盈尺，己有千仞势。清吹相间作，神飙荡林隧。俯探溟渤流，日月落空际。大块劳我生，天地亦形寓。谁云金石坚，令名庶无既。感此柏下人，颓颜托真醉。
登牛首山
作者：彭孙贻
朝代：明
体裁：五言律诗

百折凭危磴，双峰列翠屏。阴晴干象纬，龙虎断江形。谷响传僧磬，烟萝蔽石亭。禅机无一字，松桧更青青。
登甪里山
作者：彭孙贻
朝代：明
体裁：七言律诗

枯草芒鞋踏更轻，却来甪里访先生。孤花小涧寒逾好，落日诸山晚暂明。导客野猿依树啸，窥人宿鹭过溪行。逋翁去后书台废，鸟迹荒荒石磴平。
登由拳城望南湖
作者：彭孙贻
朝代：明
体裁：五言律诗

南湖明灭里，千片水云多。薄暮平芜上，遥天一鸟过。人烟含宿雨，柳色带沧波。欲采芙容去，西风奈晚何。
登眺滕王阁废址·其一
作者：彭孙贻
朝代：明
体裁：七言律诗

缭绕川原入故宫，当年高阁自西风。野花开遍朱垣废，樯燕飞来画粉空。吴楚江声人物尽，云山秋色有无中。独留千古题诗客，孤鹜寒霞思不穷。
登眺滕王阁废址·其二
作者：彭孙贻
朝代：明
体裁：七言律诗

帝子楼台事惘然，空馀歌舞照山川。岭云西上无穷路，江水东流似往年。雷令斗牛消夜气，滕王蛱蝶写苍烟。于今百战沉戈地，孤负黄花落雁天。
登葛山
作者：彭孙贻
朝代：明
体裁：七言律诗

芒屩轻装未觉贫，入林猿鸟狎逾驯。山花匝地迎幽客，丹灶无人访谷神。溪活自炊鱼作饭，草香新与麝为邻。此中暂到浑忘俗，避世终期老逸民。
登葛岭上初阳台
作者：彭孙贻
朝代：明
体裁：七言律诗

吴山未暝巳栖鸦，更踏孤峰弄綵霞。倚槛独收千嶂色，御风疑到列仙家。真人采药惟留井，野衲锄烟自种茶。更上初旸台上望，清风霜遍后岩花。
登虎邱寺浮图遇雨
作者：彭孙贻
朝代：明
体裁：七言律诗

莲华高掌欲飞鶱，金虎消沉瘗藓痕。山气泄云蒸震泽，河流萦练绕吴门。天低落雁翻风尽，水阔长虹带雨昏。纵目下方烟树晚，苍苍斜照没平原。
登采石矶怀太白和董生商隐
作者：彭孙贻
朝代：明
体裁：五言律诗

长川杳无极，今古大江通。昔日斯人在，千秋作者空。青天惟皓月，采石自清风。酹汝一杯酒，怀君思不穷。
登金山二首·其一
作者：彭孙贻
朝代：明
体裁：七言律诗

水天楼阁敞轩窗，疑有鼋鼍捧石幢。二象微茫吞大海，群龙盘屈走长江。英雄巳尽山仍在，客子孤吟鸟自双。几度妙高台上望，黄流漠漠日沉舂。
登金山二首·其二
作者：彭孙贻
朝代：明
体裁：七言律诗

西来客思巳萧梢，更上危峰瞰远郊。日月并从环际出，江淮莫辨济痕交。堂中晓磬闻瓜步，岩畔归云没鸟巢。漫对焦山吹铁笛，潜矶下有万年蛟。
登锡山望太湖
作者：彭孙贻
朝代：明
体裁：古风

登眺有馀兴，回策跻东峰。窈窕越深谷，入林更几重。濯垢沐寒泉，披襟涤尘容。神飙自远至，吹挟万壑松。茫茫具区出，空阔澄心胸。波上见林屋，云气成白龙。排虚望八极，六合一蚁封。□然啸鸾凤，手摘青芙蓉。岩栖倘有人，税驾欣相从。
登高和潜夫
作者：彭孙贻
朝代：明
体裁：七言律诗

散发相期老涧阿，十年身事付沧波。凭高风雨江山改，乱后登临感慨多。古戌烽烟残菊短，骚人愁绪一秋过。松根敲火泉初沸，且傍岩扉共啸歌。
白下桥望
作者：彭孙贻
朝代：明
体裁：七言律诗

江燕临风忽点衣，杨花渡水扑人飞。惊栖春鸟月初上，落尽樱桃客未归。涧草野桥时引步，竹篱山磬不开扉。幽寻长啸怀天末，明日还山理钓矶。
白下过洪武门故宫作和商隐·其一
作者：彭孙贻
朝代：明
体裁：七言律诗

钟山云物旧宫连，曾见临轩昼漏传。铁瓮江流回北顾，金陵王气歇南迁。蛮方尚进随朝象，野老空哀故国鹃。独有秦淮堤畔树，春阴犹似禁城烟。
白下过洪武门故宫作和商隐·其二
作者：彭孙贻
朝代：明
体裁：七言律诗

交戟罘罳野蔓连，犹闻洪武禁名传。降旗一战收牛渚，遗史何年定马迁。宫女尽随胡队舞，亡臣半老蜀山鹃。孝陵咫尺空凝望，百五无人扫禁烟。
白云庵访衲山长老
作者：彭孙贻
朝代：明
体裁：五言律诗

己到白云外，宁知在白云。林深人不见，松下独逢君。风定茶烟聚，天空鸟语闻。岩花开未遍，秋思正纷纷。
白头吟
作者：彭孙贻
朝代：明
体裁：乐府曲辞

隆隆茂陵道，东西车马尘。马尘直如发，车尘纵以横。结垆大道上，取醉莫相疑。覆酒著沟中，斗酒浊如泥。众鸟各有匹，何者为凤皇。凤皇非有德，求匹乃翱翔。两意当一心，芙蓉自妍好。一人而二心，蛾眉谁能姣。驷马驾以驰，行道云辉光。莫言钱刀贱，钱刀可为郎。还君箧上琴，谁谓妾知音。未识此曲变，沉吟徒自今。
白头翁鸟·其一
作者：彭孙贻
朝代：明
体裁：七言绝句

好鸟霜颠啄乱红，花枝莫笑白头翁。惜花无限诸年少，零落朱颜细雨中。
白头翁鸟·其三
作者：彭孙贻
朝代：明
体裁：七言绝句

白头小鸟语花间，病里伤春鬓欲斑。应笑文君愁黛皱，吟来亦解损红颜。
白头翁鸟·其二
作者：彭孙贻
朝代：明
体裁：七言绝句

冠玉山禽翠羽斜，交交终日弄韶华。相看我更头先白，不为愁多怅落花。
白头鸟·其一
作者：彭孙贻
朝代：明
体裁：五言绝句

白头枝上鸟，日日下花前。却笑看花客，今年非少年。
白头鸟·其二
作者：彭孙贻
朝代：明
体裁：五言绝句

野禽头巳白，犹自上花枝。那识花前客，相看各鬓丝。
白家村
作者：彭孙贻
朝代：明
体裁：五言律诗

一入江乡路，荒城每闭门。人烟青草渡，野烧白家村。故老依群盗，遗民想至尊。空令流落士，激楚赋招魂。
白家村再访杨大器
作者：彭孙贻
朝代：明
体裁：七言绝句

三郎庙坏掩仓琅，古树千年挂夕阳。重访信陵门下客，故居秋草没人长。
白家村访杨大器不遇
作者：彭孙贻
朝代：明
体裁：七言绝句

兵火寥寥百室存，空江自抱白家村。旧时杨器无人识，草没三郎古庙门。
白榴花
作者：彭孙贻
朝代：明
体裁：七言律诗

百子池头见丽人，冰姿玉质谢红尘。却看午月炎生雪，未到凉蝉鬓似银。乳燕粉巾珠簌簌，留仙素襞縠鳞鳞。石家姊妹羞铅泽，何用朱幡入画新。
白涧滩
作者：彭孙贻
朝代：明
体裁：五言绝句

八月桂花寒，秋风满西涧。拾薪煮白石，惊起沙头雁。
白牡丹
作者：彭孙贻
朝代：明
体裁：七言律诗

素质倾城迥绝俦，纷纷红紫自含愁。入宫洗尽三千黛，无雪光摇十二楼。姑射仙姿回绰约，玉堂人物见风流。诗成压倒诸元白，徙倚银毫写未收。
白牡丹·其一
作者：彭孙贻
朝代：明
体裁：七言律诗

露浥瑛瑶绝代姿，三千粉黛妒蛾眉。浓芳隔幌摇云母，艳质惊人对雪儿。壁月长圆休秉烛，银毫一色误题诗。新声漫入梨园奏，舞罢霓裳总未知。
白石郎曲三首·其一
作者：彭孙贻
朝代：明
体裁：乐府曲辞

仙郎娇艳，与玉同色。娇女无郎，愿抱白石。
白石郎曲三首·其三
作者：彭孙贻
朝代：明
体裁：乐府曲辞

白石郎，采石游。鼋鼍相妃偶，神鱼随队流，河伯戴鱼头。
白石郎曲三首·其二
作者：彭孙贻
朝代：明
体裁：乐府曲辞

玉女雪姿，比郎争白。笑枕郎臂，如枕白石。
白苧溪桥
作者：彭孙贻
朝代：明
体裁：五言律诗

阡陌同山径，茅茨各水门。青溪堪命棹，白苧自成村。沙暖鱼争跃，花明路不昏。干戈方满野，此地即桃源。
白茅汇
作者：彭孙贻
朝代：明
体裁：五言绝句

十里无人烟，白茅如人长。芦花今夜絮，又作一朝霜。
白莲
作者：彭孙贻
朝代：明
体裁：七言律诗

水精宫阙昼霏微，玉洞瑶池出水妃。秀质天然非傅粉，香风无汗莫沾衣。坐来白日烦襟涤，断尽红尘素履稀。泥污冰心原不染，愿从净社得归依。
白蔷薇
作者：彭孙贻
朝代：明
体裁：七言律诗

万绿千红恼艳阳，独看幽雪弄芬芳。帘栊似水无春色，花月相亲有暗香。银蒜触风微破蕊，瑶英入座见容光。屏山十二行难尽，玉雨瀛州思渺茫。
白蝴蝶花
作者：彭孙贻
朝代：明
体裁：七言律诗

游戏东园借一枝，玉阶如练舞翾垂。滕王染翰流霜早，汉乐翻歌刻羽迟。轻飐暖风输汗粉，暗惊纨扇掩蛾眉。银灯频照当轩影，不见穿花月下时。
白鹭洲舟泊
作者：彭孙贻
朝代：明
体裁：五言绝句

沙头捕鱼艇，朝出晚未还。不如洲上鹭，闲立看青山。
百一诗
作者：彭孙贻
朝代：明
体裁：古风

微霜刺革屦，溃堤窒蚁穴。谁为未雨忧，乃慎点圭缺。壮夫鲜后艰，哲士敦初节。愆集于乾糇，祸惩以废噎。怀哉无燕居，往者有覆辙。成河止滥觞，离山乃踬垤。晰惑若荃莸，睹微察蠓蠛。巢鹊知天风，败龟能食契。奈何人梦梦，贻彼悔截截。胡宁戒细行，毋庸忽近贽。鉴以虚见形，渊以濯扬洁。朝夕斯槃盘，硕言书衿缬。
百合花
作者：彭孙贻
朝代：明
体裁：七言律诗

雪颗凝晖照夜阑，晚凉庭院吐明玕。冰心长日疑无暑，麝月空阶胜握兰。珠实分英银薤出，金茎承露玉杯寒。移来百子池头种，�得枝枝是合欢。
百合花
作者：彭孙贻
朝代：明
体裁：七言律诗

雪颗凝晖照夜阑，晚凉庭院吐明玕。冰心长日疑无暑，麝月空阶胜握兰。珠实分英银薤出，金茎承露玉杯寒。移来百子池头种，𦣔得枝枝是合欢。
百旃寄讯函诗报之复得书云前札不见荅疑百旃误邪月馀检案头前书与诗因在也昔寄空函耳笑拈解嘲
作者：彭孙贻
朝代：明
体裁：七言律诗

故人累月隔玄谈，锦字相投八茧蚕。岂为祢衡矜半刺，反令殷浩达空函。酒垆击筑何人在，荒洞锄山老自甘。他日结巢从野鹤，飞奴应巳寄书谙。
百旃归自南海喜而有作·其一
作者：彭孙贻
朝代：明
体裁：七言律诗

郁孤台下昔曾游，过岭猿睿回更愁。君到白云生合浦，几时明月梦罗浮。千山客路桄榔雨，万里归心杜若洲。南越尉佗应自帝，故人犹喜未淹留。
百旃归自南海喜而有作·其二
作者：彭孙贻
朝代：明
体裁：七言律诗

羊城南望是苍梧，帝子巡游事有无。天尽百蛮津树合，气蒸五岭瘴烟孤。楼台近海依鲛蜃，旅馆经春候鹧鸪。知尔辉光照行李，不烦持赠日南珠。
百旃有春郊四首走笔索和意在险字相窘也如韵酬之更选韵之窄于成声者凡四十馀得长句十章索和亦如之·其十
作者：彭孙贻
朝代：明
体裁：七言律诗

藜羹玉色下春齑，饭罢携琴付小奚。身世多虞恒读易，行藏难卜托扶乩。漫同庄惠游濠上，莫以彭殇感会稽。无可奈何聊命酒，不知醉后夺鸾镵。
皂口
作者：彭孙贻
朝代：明
体裁：七言绝句

皂口停舟理钓纶，鱼梁乱石白鳞鳞。孤帆自向前山去，飞尽寒鸦不见人。
皂林早发次韵
作者：彭孙贻
朝代：明
体裁：五言律诗

皂林秋瑟瑟，行尽早行天。野戌少人影，孤舟何处烟。残星曙萤畔，古驿水凫边。早赴还山约，呼儿收秫田。
盆中朱鱼
作者：彭孙贻
朝代：明
体裁：五言绝句

绿藻盈盈动，朱鳞两两俱。悠然相乐意，何处是江湖。
盆中秋海棠
作者：彭孙贻
朝代：明
体裁：五言绝句

幽草栽罂缶，嫣然穗一金。遥怜故山下，应满北窗阴。
盆中绿萼
作者：彭孙贻
朝代：明
体裁：五言律诗

盆山添小景，物候报芳春。素萼低相媚，苍苔迹渐沦。岁寒孤自抱，风雪四无邻。寂寞林居士，无惭世外身。
盆梅
作者：彭孙贻
朝代：明
体裁：七言律诗

一拳位置小罗浮，石几移来景物幽。细鸟上阶风动蕊，影蛾贴地月当头。冰心约束留方寸，玉案横陈报四愁。坐起行吟堪绕树，美人何必入林游。
盆榴
作者：彭孙贻
朝代：明
体裁：五言绝句

海榴数尺许，渐觉过人长。抱子如相媚，含珠绽绛房。
盛葵园亝头虞美人与蕙同植一时吐花有时诗见示奉詶来韵
作者：彭孙贻
朝代：明
体裁：七言律诗

幽卉连枝见二难，妖红香泽两相看。谁畦百亩思公子，空下千行对所欢。粉黛尚惊炎汉月，光风长拂楚臣冠。宁须角险骚坛上，一夜悲歌折澧兰。
相逢行
作者：彭孙贻
朝代：明
体裁：乐府曲辞

相逢不相识，凭轼意已倾。驱车一过从，委巷窒我轮。土垣翳篱落，隐隐出车门。渐入境屡迁，奇树夹缤纷。黄鹄下广除，朱甍蔽青旻。邸第拟王侯，刻桷类仙灵。交窗三十六，日日虹霓生。酒间伎乐作，妍妙不可形。再拜答主妇，窈窕诚天人。布衣客四五，磊落可公卿。弟畜剧孟徒，兄事惟侯嬴。丈人袒裘坐，顾盻四座惊。筝歌何激烈，龙啸虎悲吟。罢酒千金赠，但受莫逡巡。丈人竟谁氏，何用相知名。挥手出门别，回惶立屏营。
省视丙舍毕閒居闭户潜揽卉物崔子叩门入二弟继至为陈楸枰饼饵坐谈向夕从子脩远更出惠山新泉一罂瀹茗共饮因叠前韵
作者：彭孙贻
朝代：明
体裁：古风

卧阁见山椒，潜玩云物吐。云山惬吾志，长隐久誓墓。亝闼仅寻丈，芳草不盈步。药卉莳已成，荫映匝邻树。为圃候东作，星鸟次张咮。疏植敢言勤，豆花纷可数。抱瓮闻叩门，喜与佳友遇。就阴理楸枰，敲子落松露。冥心胜负间，巧拙不相护。罢弈烹新泉，霏霏漱香雾。
看月
作者：彭孙贻
朝代：明
体裁：五言律诗

引坐竟良夜，萧条万事疏。还当谢云物，慎勿累清虚。独影行相对，新桐意寂如。谁能抱离索，短句诉蟾蜍。
看罂粟花·其一
作者：彭孙贻
朝代：明
体裁：六言诗

芍药己收婪尾，荼蘼才了花梢。别有丛中锦绣，嫣红姹紫芳郊。
看罂粟花·其二
作者：彭孙贻
朝代：明
体裁：六言诗

天女绛幢百队，倡家粉黛三千。争似桑间陌上，草茆富贵神仙。
看雪
作者：彭孙贻
朝代：明
体裁：七言律诗

岁暮高城画角哀，朔风吹雪渡江来。千林猎火冲寒返，一夜渔舟冒冻开。龙蛰炎荒多卧甲，兽眠石鼎有残灰。遥知高咏山中客，又汲冰壶赋早梅。
看黄蔷薇
作者：彭孙贻
朝代：明
体裁：七言绝句

满院蔷薇金缕斜，淡黄端不让宫鸦。主人何处空相赏，兮付山童漫折花。
真如禅院为唐相裴休舍宅
作者：彭孙贻
朝代：明
体裁：五言律诗

为访裴公宅，当年不离禅。松风生塔院，湖日媚林烟。雨歇酴醾后，春归杜宇前。招提堪信宿，殊愧饭僧钱。
真娘墓
作者：彭孙贻
朝代：明
体裁：七言绝句

真娘墓上草芬菲，粉蝶香销旧舞衣。春色似怜红袖尽，落花不住向人飞。
真相寺登大悲阁唱和诗遥和黄梅南和尚范隐君文白·其一
作者：彭孙贻
朝代：明
体裁：五言律诗

久慕云山侣，招携惬素心。论诗来净社，登阁散春阴。相对寥天阔，无言命啸深。三人成一笑，初月上高林。
真相寺登大悲阁唱和诗遥和黄梅南和尚范隐君文白·其七
作者：彭孙贻
朝代：明
体裁：五言律诗

黄梅闻法后，无住独明心。移艇来玄客，开门就绿阴。知交煨芋冷，诗思吃茶深。接待忘宾主，绳床倚石林。
真相寺登大悲阁唱和诗遥和黄梅南和尚范隐君文白·其三
作者：彭孙贻
朝代：明
体裁：五言律诗

维摩来丈室，何处更徵心。溪水听无尽，山光弄积阴。云开松殿古，花覆祖堂深。待注南华毕，相携访道林。
真相寺登大悲阁唱和诗遥和黄梅南和尚范隐君文白·其九
作者：彭孙贻
朝代：明
体裁：五言律诗

一从空绮语，何地着文心。半偈通诸品，微言破五阴。坐依顽石老，禅对酒人深。拟即寻开士，移家双树林。
真相寺登大悲阁唱和诗遥和黄梅南和尚范隐君文白·其二
作者：彭孙贻
朝代：明
体裁：五言律诗

物外寻初地，能生遗世心。松梧青未已，庭院昼成阴。鸟语参禅静，钟声入定深。此时谁独契，花落满风林。
真相寺登大悲阁唱和诗遥和黄梅南和尚范隐君文白·其五
作者：彭孙贻
朝代：明
体裁：五言律诗

早已空诸有，因知静者心。放参飞鸟下，坐卧落花阴。绝句投机转，长松度腊深。他年公案在，佳话补珠林。
真相寺登大悲阁唱和诗遥和黄梅南和尚范隐君文白·其八
作者：彭孙贻
朝代：明
体裁：五言律诗

论诗忘日夕，大火直房心。草际萤光湿，风前烛烬阴。牛头迎客懒，鸡足住山深。莫问西来意，桐关即少林。
真相寺登大悲阁唱和诗遥和黄梅南和尚范隐君文白·其六
作者：彭孙贻
朝代：明
体裁：五言律诗

无生原共契，出世有同心。倚阁诸天尽，浮空广殿阴。閒云随客住，野水到门深。况遇䲭夷子，相招并入林。
真相寺登大悲阁唱和诗遥和黄梅南和尚范隐君文白·其十
作者：彭孙贻
朝代：明
体裁：五言律诗

霁月流天末，孤云出水心。清华同二妙，空宇净诸阴。白社栖贤远，丹霞退院深。何当携杖笠，持偈印香林。
真相寺登大悲阁唱和诗遥和黄梅南和尚范隐君文白·其四
作者：彭孙贻
朝代：明
体裁：五言律诗

青鞋投白足，无复问安心。暝色收群动，春光驻寸阴。拈花颜共解，隐几思弥深。只此令人远，何须就竹林。
睡燕
作者：彭孙贻
朝代：明
体裁：七言律诗

小院春寒月满庭，双栖玳瑁冷银屏。风微翠暮帘俱下，梦入乌衣草正青。人柳几眠同旖旎，海棠先起带沉冥。昭阳殿里残红歇，怪杀流莺唤不醒。
睡蝶
作者：彭孙贻
朝代：明
体裁：七言律诗

草薰风暖倦双飞，罢扫蛾眉歇舞衣。几片落花惊未起，数声啼鸟唤还非。綵云西院春无影，残月南华夜自归。应伴绣帏人寂寂，晓烟欲散楚峰微。
睡起
作者：彭孙贻
朝代：明
体裁：七言绝句

斑鸠啼歇落梅风，小院沉冥坠海红。不是幽人无午梦，一春花事鸟声中。
睡起
作者：彭孙贻
朝代：明
体裁：七言绝句

纸帐烟岚湿未消，卧游心巳逐渔樵。捲帘花影清于画，梦到西泠第一桥。
睡起
作者：彭孙贻
朝代：明
体裁：七言绝句

莺粟胎肥锦坼花，春阴和雨酿朝霞。掩关睡起无情思，乂唤双鸦试煮茶。
睡鸭
作者：彭孙贻
朝代：明
体裁：七言律诗

画栏斗罢入池塘，垂柳沙头卧夕阳。自爱閒眠伴鸥鹭，不将独宿羡鸳央。绿江水暖青莎稳，宝鼎香寒白日长。几度呼名浑未觉，采莲舟过任鸣榔。
睡鹤
作者：彭孙贻
朝代：明
体裁：七言律诗

松阴冷露下中宵，独立苍苔警寂寥。一卧幽人同枕石，五更清梦欲凌霄。归来缑岭风敲早，觉后孤山客去遥。遮莫闻鸡惊起舞，浮丘羽士正相招。
短歌为汉飞寿
作者：彭孙贻
朝代：明
体裁：古风

樽中酒空君莫忧，田中秫穰何所求。请看长安贵游客，风吹马矢尘满头。何如高吟卧丘壑，黄菊巳吐山之幽。君今四十非年少，身事未成人莫笑。万言未试所上书，有官不仕仍皂帽。昔时意气各飞腾，白眼对客俱凭陵。云摇雨散异出处，我巳闭户同山僧。调丝炙笙奏清越，小妇挟琴曳罗袜。花枝入手子夜长，怜君尚未生华发。黄金积斗高突兀，南牙北寺何仓卒。眼前穷达自有时，劝君且尽杯中物。
短歌行
作者：彭孙贻
朝代：明
体裁：四言诗

长歌易泣，更为短歌。欢乐未终，头白奈何。雊雉朝飞，以呼其妻。三年独处，念子无衣。洪波澒洞，日月出入。照临下土，莫之所德。南斗有酒，北斗酌之。临觞怨谣，仰天告谁。猛虎在山，饥而不食。非以虞罗，惮子荆棘。垂帷不眠，其中有人。抚琴不弹，焉知子心。
矮鸡冠花戏和沈淮参
作者：彭孙贻
朝代：明
体裁：七言律诗

十载卑栖高树傍，疑随雌伏恋榆枋。丛低绛帻传筹殿，花亚朱门芥羽场。茅舍短篱横落月，空阶照舞湿微霜。侏儒合种南窗下，卧对谈玄影许长。
石人羁天子地
作者：彭孙贻
朝代：明
体裁：古风

岭嶂开北门，寰宇相轩轾。劲气铄群峰，湍流自猛鸷。苍莽荒厓间，谁识天子地。潋江奔上游，孤凤骞其翅。万年盘古山，凿破洪濛翠。从此金精辟，英雄奋颓季。于今悲倒悬，神器沉幽冀。回看五岭外，霸图争未坠。炎汉高苍苍，山河起秋思。天王在山徼，日月躔南次。野老盻鸾舆，瘴海留忠义。悠悠我行迈，无限兴亡事。欲上粤王台，一洒啼鹃泪。
石塔怨
作者：彭孙贻
朝代：明
体裁：乐府曲辞

石塔甑山下，其冢旁累累。累累者谁子，皆是建州儿。十年战乌伤，三年戍闽溪。去时卤载往，归来只舆尸。峨峨素面女，金环垂贯耳。双辫学阏氐，弓靴束纤趾。昨日高马驮，今日细马驮。本是吴越艳，被卤配孤涂。阿姊窜井死，阿父被刳屠。卤时女儿身，今来抱三雏。马驮向何许，尽向石塔下。乌鸢衔纸钱，垂髾哭倭鬌。莫哭冢中骨，冢中髑已朽。髑髅未死时，曾杀汝阿母。下马空酸辛，齐哭冢中人。莫哭冢中人，谁是汝槁砧。
石塘雪霁
作者：彭孙贻
朝代：明
体裁：五言律诗

雪霁金堤外，群流积未消。蛰龙寒自卧，冻雀曝相骄。羽集山人氅，冰敲海客绡。携筇催暝色，流霰湿严宵。
石头城下漏止四更
作者：彭孙贻
朝代：明
体裁：七言绝句

星斗阑干寐未成，江鼍点点应江城。荒鸡莫怪天难白，月落霜高只四更。
石庵
作者：彭孙贻
朝代：明
体裁：五言律诗

秋草延野步，幽钟客至门。粥鱼人外寂，山鹊定中翻。尘事入林尽，新诗白佛言。坐深无一字，松桧绿阴繁。
石榴花
作者：彭孙贻
朝代：明
体裁：七言律诗

涂林万里绝炎洲，奇实乘槎汉使收。旭日悬枝然百子，绛宫丛萼起重楼。开残夏月长如火，色乱红裙绉欲留。一任封姨偏解妒，石家阿醋自风流。
石氏红兰
作者：彭孙贻
朝代：明
体裁：七言律诗

沅湘春色满江湖，小醉頩颜在玉壶。朱草生光流杂佩，琼玫徵梦映椒图。握香长隐丹山穴，裛露俱含赤水珠。总是季伦多胜友，紫茎休折女珊瑚。
石湖
作者：彭孙贻
朝代：明
体裁：五言绝句

问棹黄花后，归丹绿水前。石湖烟月满，孤负载花船。
石菊
作者：彭孙贻
朝代：明
体裁：七言律诗

四月朱华冒径生，幽妍何必减秋英。红添人面桃花重，露结青腰玉女轻。傍石翠翘和月冷，上阶金错剪霞明。山葩不识陶元亮，莫借柴桑处士名。
石鼓亭
作者：彭孙贻
朝代：明
体裁：五言律诗

停舟来市集，柳外即临平。细雨官桥冷，空梁堠鹭迎。芋田魁渐老，霜降斗初横。寂寂危亭在，虚传石鼓名。
研山盆梅
作者：彭孙贻
朝代：明
体裁：五言绝句

山郭寒应尽，江春尚未来。今年昨日至，已见一枝开。
破颜和尚将辞精资圣禅林复还山中赋此招之资圣寺为晋右将军戴威舍宅·其一
作者：彭孙贻
朝代：明
体裁：七言律诗

戴威舍宅古祗林，千载高风不可寻。不是一灯来净域，谁从浩劫印禅心。法王座冷花微笑，秦帝山空草更深。且向人间狎鸥鸟，风铃殿柝自沉沉。
破颜和尚将辞精资圣禅林复还山中赋此招之资圣寺为晋右将军戴威舍宅·其二
作者：彭孙贻
朝代：明
体裁：七言律诗

偶来尘刹论风幡，瓦砾随缘亦闭门。壁观便同嵩少室，布金何处给孤园。秋深落木诸方静，月出山空万象存。莫效堂头频骂祖，应知师利久忘言。
碧云寺
作者：彭孙贻
朝代：明
体裁：五言律诗

双树依禅老，孤藤立杖移。竹喧惺久寂，山缺补疏篱。袖石宜僧拜，藏花避蝶知。因山留永曰，不为未成诗。
碧桃
作者：彭孙贻
朝代：明
体裁：七言律诗

淡冶风前暗自矜，玉阑干外入閒凭。月华正满当瑶岫，春雪初残到武陵。粉黛窥墙时不见，吴纨掩扇已难胜。白门元是侬家渡，素面临波衍可憎。
磐石上人以粤香一瓣见赠兼示口号依韵詶之
作者：彭孙贻
朝代：明
体裁：七言绝句

树兰习习胜龙胆，金桂霏霏点石台。何似瓣香炉火外，寒灰相对思悠哉。
磨盘洲
作者：彭孙贻
朝代：明
体裁：五言绝句

客心同日月，昼夜转双丸。那禁云山里，江流更几盘。
示吴大维申
作者：彭孙贻
朝代：明
体裁：五言律诗

甚矣吾衰也，新诗敢细论。奇文金石寿，古谊鼎彝尊。世事抛孤枕，深情在五言。怜君正同调，携句款柴门。
礼莲池大师塔二首·其一
作者：彭孙贻
朝代：明
体裁：五言律诗

何方寻上士，净土此中深。石覆头陀草，花生智果林。飞潜皈梵网，山水證禅心。虎啸溪风里，谁闻大法音。
礼莲池大师塔二首·其二
作者：彭孙贻
朝代：明
体裁：五言律诗

祩公一巳去，寂寂五云峰。从此梵村路，虚闻入定钟。慈光回虎迹，哀呗散厓松。欲问无生侣，聊舒物外踪。
礼雷峰废塔
作者：彭孙贻
朝代：明
体裁：五言律诗

废塔同贤劫，先朝旧布金。草坚知忍力，松静亦潮音。古佛依禅德，山花證道心。经行千匝遍，衣褶受香深。
礼雷峰废塔
作者：彭孙贻
朝代：明
体裁：五言律诗

耐閒搜古径，耽癖饷斜阳。破衲因苔秀，新云出瓦香。树枯僧入定，藤老客连床。惟有松关月，为灯供上方。
社日
作者：彭孙贻
朝代：明

竹里山堂午后开，樱桃酒热客频来。社中人少宜添燕，春半花多总让梅。昼静棋声连竹响，香残云缕绕床回。尘缘已绝闲无事，抱瓮疏畦手自栽。
社日
作者：彭孙贻
朝代：明
体裁：七言律诗

竹里山堂午后开，樱桃酒熟客频来。社中人少宜添燕，春半花多总让梅。昼静棋声连竹响，香残云缕绕床回。尘缘巳绝閒无事，抱瓮疏畦手自栽。
祖堂山
作者：彭孙贻
朝代：明
体裁：五言律诗

石窟仙岩北，融公古道场。苔侵祖衣冷，云覆定僧长。岚作移时雨，花生一院香。相寻莲社似，清赏正难忘。
神乐观寓雨怀
作者：彭孙贻
朝代：明
体裁：七言律诗

禁雨春城语伯劳，愁人心绪倚寒皋。吹残柳絮春衣薄，梦破关山竹院高。江火夜�啼皖口，栅塘归鸟过溪壕。玄都道士空相忆，无复看花客思豪。
神乐观寓雨怀
作者：彭孙贻
朝代：明
体裁：七言律诗

禁雨春城语伯劳，愁人心绪倚寒皋。吹残柳絮春衣薄，梦破关山竹院高。江火夜𤠔啼皖口，栅塘归鸟过溪壕。玄都道士空相忆，无复看花客思豪。
神弦曲·其一
作者：彭孙贻
朝代：明
体裁：五言绝句

烛花大于盘，沙糖酒如乳。迎郎郎不来，流连郎何许。
神弦曲·其三
作者：彭孙贻
朝代：明
体裁：五言绝句

采荪持作舟，縳桂以为楫。河伯骑鲤鱼，荡舟自相接。
神弦曲·其二
作者：彭孙贻
朝代：明
体裁：五言绝句

人言马公乐，六博閒樗蒱。花枝插酒瓶，一饮十三壶。
神弦曲·其四
作者：彭孙贻
朝代：明
体裁：五言绝句

黑鱼长三尺，白鱼二尺馀。雕盘荐芳俎，贤圣上头居。
神祖南郊图歌
作者：彭孙贻
朝代：明
体裁：古风

高皇九叶主鬯昆，四十八祀承郊燔。五星如珠环紫垣，边尘不动塞草暄。西羌时却狻猊贡，内乐不奏梨花园。流沙以东�北门，名王贵人皆执膰。帝介大圭报所尊，衮衣穆穆朝上元。絺绣日月交龙文，万象恍忽天无言。御容供奉随仙仗，日侍龙颜近天上。图成卤簿归太坛，髣髴山河秀尧颡。松阴谡谡俨千官，公侯卿相皆倜傥。三十年来御府藏，神孙三见升明堂。斯图时展奉先殿，庆陵老珰惊遥见。白头宫女泪阑干，犹识西宫旧游面。米脂盗入禁垣穿，王孙零落燕山烟。往往人间得宸翰，此轴何人质酒钱。北阙贵臣再易主，半是前朝故宰辅。降相应羞论万历，遗民尚复称神祖。捧图呜咽空沾臆，野老相看不相识。君不见钟山云气长亘天，天坛树尽春无色。
神祖南郊图歌
作者：彭孙贻
朝代：明
体裁：古风

高皇九叶主鬯昆，四十八祀承郊燔。五星如珠环紫垣，边尘不动塞草暄。西羌时却狻猊贡，内乐不奏梨花园。流沙以东𣢾北门，名王贵人皆执膰。帝介大圭报所尊，衮衣穆穆朝上元。絺绣日月交龙文，万象恍忽天无言。御容供奉随仙仗，日侍龙颜近天上。图成卤簿归太坛，髣髴山河秀尧颡。松阴谡谡俨千官，公侯卿相皆倜傥。三十年来御府藏，神孙三见升明堂。斯图时展奉先殿，庆陵老珰惊遥见。白头宫女泪阑干，犹识西宫旧游面。米脂盗入禁垣穿，王孙零落燕山烟。往往人间得宸翰，此轴何人质酒钱。北阙贵臣再易主，半是前朝故宰辅。降相应羞论万历，遗民尚复称神祖。捧图呜咽空沾臆，野老相看不相识。君不见钟山云气长亘天，天坛树尽春无色。
禹庙
作者：彭孙贻
朝代：明
体裁：五言排律

禹功扶九域，庙貌枕孤城。翠叶云旗丽，银绳宝铎清。鸱脾惊木魅，鱼面表河精。跳鼓熊传饷，锄林鸟代耕。深林埋甃路，古藓没雕甍。宛委开龙藏，玄夷得水情。鼎奇图泽怪，篆秘役雷丁。海气摇幢乱，江枫傍火明。伏龟幽砌出，巢燕旧泥轻。画壁舟青落，空亭鹳雀行。藻廉欹刻桷，屃屃断残荆。苦雾荒荒白，寒烟妩妩生。草昏馀野烧，钟朗报新晴。北望防风国，吹竿正犬鸣。
禽言十首·其一
作者：彭孙贻
朝代：明
体裁：古风

行不得也哥哥，水有罔罟，泽有虞罗。荆棘四野，跣行奈何。山多貙豺沙有蜮，泥行涉江鼋可食。天之南，天之北。怀夫君，行不得。
禽言十首·其七
作者：彭孙贻
朝代：明
体裁：古风

水鹁鸪，水鹁鸪。小姑怨叶湿，田夫望麦枯。去年不雨禾稼无，今春雨甚损积苏。盖我屋，抱我雏。月如仰瓦军如罛，人将弹我且莫呼。
禽言十首·其三
作者：彭孙贻
朝代：明
体裁：古风

泥滑泥滑滑，高车入朝多覆蹶。泥深汩汩，马蹄以没。椢泥拔刺，伤我马足。短辕小犊晚不发，其雨其雨防泥滑。
禽言十首·其九
作者：彭孙贻
朝代：明
体裁：古风

得过且过。寒风秃肌羽摧挫。小妇织缣，老妇织布。织成匹半连夜作，绢上官仓儿无裤。山鸡毛美，众鸟相贺，唶我土窟谁一顾。
禽言十首·其二
作者：彭孙贻
朝代：明
体裁：古风

紫山看火，小麦未黄。大麦已可舂之，糜之啖姑及我。鸡栖于篱犬入户，蚕妾连宵无伴夥。紫山紫山须看火。
禽言十首·其五
作者：彭孙贻
朝代：明
体裁：古风

不如归去。苦竹丛中啼著曙。瞿塘倒流，激以淫滪。脩蛇若陵，古帝安处。巢于谷，家于树。黄牛白马，朝朝暮暮。春山如此不归去。
禽言十首·其八
作者：彭孙贻
朝代：明
体裁：古风

乌乌哑哑。老鸱衔肉，坠于屋瓦。无搏我子，黄口謯讶。东来丈夫马白赭，弯弧贯矢，一发我下。灾非灾，□非□。累而妻，有公冶。乌乎乌，哑复哑。
禽言十首·其六
作者：彭孙贻
朝代：明
体裁：古风

布谷布谷。刈得一斛粳，簸得三斗六。釜无糜，莫为粥。乳燕雏成丝上簇。一雨一晴二麦熟。无菽一朝饥，无麦半岁畜。偻偻跦跦且布谷。
禽言十首·其十
作者：彭孙贻
朝代：明
体裁：古风

提壶卢，东家酒美君莫沽。君莫沽，主妇数钱，除我宿适。君看北邙柏下客，有口不饮徒含珠。劝君酒，试一沽。脱君佩，酒家胡。
禽言十首·其四
作者：彭孙贻
朝代：明
体裁：古风

姑恶姑恶，谁云姑恶。阿姑重晨炊，贱妾事蚕作。里正夜叩门，夏税己榜掠。女桑在枝�在箔，三朝阿姑无馎饦。妾罪当笞姑不恶。
禽言十首·其四
作者：彭孙贻
朝代：明
体裁：古风

姑恶姑恶，谁云姑恶。阿姑重晨炊，贱妾事蚕作。里正夜叩门，夏税己榜掠。女桑在枝𧒏在箔，三朝阿姑无馎饦。妾罪当笞姑不恶。
禾上晤诸子·其一
作者：彭孙贻
朝代：明
体裁：七言律诗

飘泊亡家逐海鸥，河干惊见各维舟。草间伏蟀空相语，风下孤萤可自由。一夜鬓丝经乱白，三年剑铗傍人秋。洞庭虽有鲈如玉，不敢渔灯买钓钩。
禾上晤诸子·其二
作者：彭孙贻
朝代：明
体裁：七言律诗

柴车枯悴湿樵巾，短褐流离变苦辛。此去蓬蒿深谢客，他时荆聂更无人。椎埋年少千金侠，风雪家园一研贫。今日相逢诉惆怅，桃花未必许垂纶。
禾中真如塔落成曹方伯秋岳纪事三十韵得一东诸家毕和偶阅众作亦得一篇
作者：彭孙贻
朝代：明
体裁：五言排律

尘刹诸天迥，恒沙万国同。此中元净土，到处驻游骢。水抱香城界，村围灌木丛。削成干气象，指顾逼亥穹。河汉低檐际，烽烟出地中。望回三极北，壮观五湖东。代阅乘除尽，机随浩劫终。沉灰吹一炬，瓦砾显真空。法苑惟鸣马，祗林或射熊。般倕鸠巧力，匠石萃磨砻。不日开榛莽，凭虚凿混蒙。阴阳雷雨会，丁甲鬼神通。贫女投怀钏，蛮王致产铜。写材巴蜀罄，淫甓洛川融。蚁附争襄筑，翚飞立奏功。垣规占斗正，土德旺年丰。阿育嗟殊丽，浮提竭众工。额䲭萦吻下，楼雉带墉崇。就李迷平楚，扶桑送早红。窗摇卷蛇电，楯倚徙鹏风。陡绝疑无两，高盘压大雄。攀跻荧远目，旷览豁忧衷。漠漠凌群有，飘飘想八公。黄舆员自转，赤县眇难穷。周髀移新晷，朝鲜没旧宫。羁人心历乱，残照日矇眬。度碛胡僧杳，函经汉道隆。九州浑聚沬，双鬓己孤蓬。身世归浮梗，乾坤入断鸿。凭阑俯超忽，千里郁葱葱。
禾中雨酌
作者：彭孙贻
朝代：明
体裁：五言律诗

相对满天雨，萧条此一时。微虫响秋色，深坐过花期。百感论诗苦，馀生对酒悲。西南流落客，杜老在巫夔。
禾人陈镛能诗流寓海上舌耕糊口贫落不自得乞言于余无以慰之赠诗二首·其一
作者：彭孙贻
朝代：明
体裁：五言律诗

之子不得志，栖栖隐市南。佣书耻班尉，乞食笑陶潜。遇我劳题凤，何人解脱骖。泥涂应所贱，涸辙故宜甘。
禾人陈镛能诗流寓海上舌耕糊口贫落不自得乞言于余无以慰之赠诗二首·其二
作者：彭孙贻
朝代：明
体裁：五言律诗

贫士虚成咏，穷居俗久淹。卖文长倒橐，笺易不垂帘。食字三成蠹，耽吟一撚髯。独怜史云甑，几度爨烟添。
禾城书所见·其一
作者：彭孙贻
朝代：明
体裁：七言绝句

白马胡缨金络鞿，雕青年少臂鹰归。江南千里人烟少，太守城南自打围。
禾城书所见·其三
作者：彭孙贻
朝代：明
体裁：七言绝句

洛阳女儿红颜多，远随夫婿成三河。只令海上年年别，啼杀山南山鹧鸪。
禾城书所见·其二
作者：彭孙贻
朝代：明
体裁：七言绝句

画角凄凉永夜鸣，馲驼牛马满荒城。天涯处处吹芦管，何必重歌出塞行。
禾水别诸弟作
作者：彭孙贻
朝代：明
体裁：五言律诗

万里虔中路，大江西更西。河梁木叶下，原上脊令啼。兄弟嗟离别，关山尚鼓鼙。何时对池草，归掩故园扉。
禾水戏题旅壁
作者：彭孙贻
朝代：明
体裁：七言绝句

空城细雨连三日，小阁残灯伴独眠。欹枕不知春梦断，参横月落夜如年。
禾水旅宿见伯旃题壁诗甚佳有措大强改一字读之绝倒因调童大
作者：彭孙贻
朝代：明
体裁：七言律诗

宣公桥下水离蓰，高鸟生凉借好枝。倒栗远沽苕上酒，挑灯笑诵壁间词。半罂喷尽湖州饭，一字多惭郑谷师。寄语旗亭留宿客，垆头莫复漫留诗。
禾水旅怀用七弟正仲韵
作者：彭孙贻
朝代：明
体裁：五言律诗

旅食山厨减，羁怀物候牵。秋阴黄雀雨，暝色白蘋烟。菊短霜初下，宵长漏不传。天涯有兄弟，归梦隔啼鹃。
禾邸梦江上
作者：彭孙贻
朝代：明
体裁：七言绝句

横参耿耿夜何长，襆被芦花一寸霜。况是秋风吹梦去，白衣千里渡浔阳。
秋兴篇
作者：彭孙贻
朝代：明
体裁：古风

范蠡宅前秋色早，夗央湖上秋光老。深闺思妇出金笼，绮陌王孙踏幽草。主人此日生秋兴，雕盆手挟寻寒径。拾得黄腰叫绝呼，猬磔双须跳毡�。虓如壮夫奔敌场，裂眦立发勇莫当。奋如烈士身赴义，碎胸陷脑心不二。千金胆气决卢枭，一战雌雄分项季。我来临视神色驰，笑忆蓬头踞地时。毁瓦每挑邻媪骂，抛书不悔慈亲箠。而今老去雄心坠，又入蛮童草虫队。行藏七月老农诗，世事半闲丞相戏。浮生虫臂复何云，西南蛮触日纷纷。归来高卧看行蚁，促织幽窗不可闻。
秋兴篇
作者：彭孙贻
朝代：明
体裁：古风

范蠡宅前秋色早，夗央湖上秋光老。深闺思妇出金笼，绮陌王孙踏幽草。主人此日生秋兴，雕盆手挟寻寒径。拾得黄腰叫绝呼，猬磔双须跳毡𣰆。虓如壮夫奔敌场，裂眦立发勇莫当。奋如烈士身赴义，碎胸陷脑心不二。千金胆气决卢枭，一战雌雄分项季。我来临视神色驰，笑忆蓬头踞地时。毁瓦每挑邻媪骂，抛书不悔慈亲箠。而今老去雄心坠，又入蛮童草虫队。行藏七月老农诗，世事半闲丞相戏。浮生虫臂复何云，西南蛮触日纷纷。归来高卧看行蚁，促织幽窗不可闻。
秋叹四首
作者：彭孙贻
朝代：明
体裁：古风

秋云远晶晶，仰视天汉白。穷巷隔人事，亲朋断行迹。寒庭鸟雀游，泥垣蓏一尺。病儿日卧床，不复挟书筴。典衣子钱尽，空瓶啸饥鼫。丈夫各有怀，闵尔妻孥谪。门外缦胡缨，挟弹过豪客。
秋叹四首·其一
作者：彭孙贻
朝代：明
体裁：古风

豺虎昼方喧，白日长闭门。我行宜木杪，胡为犹故园。愧无荷锄力，上累慈母恩。近闻湓城下，水战鱼龙昏。大江日夜流，万里长波翻。跣行践荆棘，苦月送旅魂。烽火塞路岐，欲去每声吞。
秋叹四首·其三
作者：彭孙贻
朝代：明
体裁：古风

秋风欺我贫，吹我坏篱倒。呼童拾篱竹，墙角旋自扫。斧薪惜行蚁，辟径爱幽草。犹忆壮时年，耻作巢许槁。黍苗巳离离，身遁惜不早。长歌动短发，沉忧结怀抱。
秋叹四首·其二
作者：彭孙贻
朝代：明
体裁：古风

夜哀草虫号，阴房何恻恻。松䶉知未眠，怒毛啼我侧。高台埋悲风，归者乃无翼。三年江枫青，一梦秋月黑。淫雨吹覆巢，其傍多矰弋。毁形谢交游，废圃自耘殖。柴车吾将行，岁晚不遑食。
秋叹四首·其四
作者：彭孙贻
朝代：明
体裁：古风

壮年志腾跃，盛气若飞隼。高谈论管葛，干禄卑仆尹。回观双阙树，台阁相隐轸。高皇之所都，云物郁然尽。戎马清溪傍，坏殿生朝菌。凄凉家国难，一哭罢沉饮。断肉烹园蔬，春风多苦笋。
秋夜听雨·其一
作者：彭孙贻
朝代：明
体裁：五言律诗

永夜空阶下，萧萧百感生。风烟暗闽越，秋思入幽并。暗卉潜应长，山畬渐可耕。明年须买墅，酿酒听仓庚。
秋夜听雨·其二
作者：彭孙贻
朝代：明
体裁：五言律诗

高斋淹暮色，残雨报新凉。砧响钟初定，城空漏更长。移镫惊蜥蜴，栖桁湿螳螂。莫恨秋声减，甘蕉正满墙。
秋夜海上望月
作者：彭孙贻
朝代：明
体裁：七言律诗

海天清望极神都，振屧长堤迥自扶。平野秋空千里尽，大荒月涌一轮孤。银河夜色垂金斗，鲛室寒光满玉壶。咫尺龙宫知不远，綵毫若个得骊珠。
秋尽未见菊灵隐寺禅堂乃有数本·其一
作者：彭孙贻
朝代：明
体裁：五言绝句

我是东篱老，移家惠远邻。黄花定相笑，祗少白衣人。
秋尽未见菊灵隐寺禅堂乃有数本·其二
作者：彭孙贻
朝代：明
体裁：五言绝句

寂寂禅房静，霜花点石台。故山篱下菊，未识向谁开。
秋尽江城无菊
作者：彭孙贻
朝代：明
体裁：七言律诗

羁人留滞怨天涯，一夜西风鬓巳华。空有音书随白雁，难将心事对黄花。故园篱下应盈把，独客秋残未到家。欲采落英过楚水，彭咸江上湿怀沙。
秋思
作者：彭孙贻
朝代：明
体裁：五言绝句

夜久高树凉，微风过閒幔。梧桐有月移，深深看不见。
秋思
作者：彭孙贻
朝代：明
体裁：五言绝句

小两坠莲房，夜深荷芰香。谁歌采莲曲，飞动满庭芳。
秋成杂诗·其一
作者：彭孙贻
朝代：明
体裁：古风

乱世无乐郊，山畬苦恒�。束薪以为囷，幸巳刈新谷。鸟雀各言饥，飞鸣啄我粟。持竿逐鸟雀，呼儿补茅屋。未输县官租，何暇及饘粥。躬耕安吾志，义不言干禄。万物自相求，余亦倦物役。羁禽任高翔，寒草无意绿。悠然闭茅堂，自摘篱下菊。
秋成杂诗·其一
作者：彭孙贻
朝代：明
体裁：古风

乱世无乐郊，山畬苦恒𣋉。束薪以为囷，幸巳刈新谷。鸟雀各言饥，飞鸣啄我粟。持竿逐鸟雀，呼儿补茅屋。未输县官租，何暇及饘粥。躬耕安吾志，义不言干禄。万物自相求，余亦倦物役。羁禽任高翔，寒草无意绿。悠然闭茅堂，自摘篱下菊。
秋成杂诗·其三
作者：彭孙贻
朝代：明
体裁：古风

采荼不言苦，赋芋宁忧饥。穷约贵有守，甘节不可居。螬余笑于陵，柳蹠诮孔尼。繁霜坠硕果，恶木多横枝。流涕望炎荒，列宿天南垂。遗民困群盗，何时见王师。咄彼鸡狗雄，徒为义士嗤。柴门避豺虎，终日掩茅茨。
秋成杂诗·其二
作者：彭孙贻
朝代：明
体裁：古风

黄菊生凛秋，不随春卉荣。鸣蜩及寒候，寂寞亦无声。穷达各有时，令闻非可营。艰虞见士素，虽贱贵坚贞。奈何高谈子，纷纷逐尘缨。结托尽巢由，驰骛公与卿。亦既乐深隐，胡为骛盛名。吾宁谢时尚，独往南山耕。
秋成杂诗·其四
作者：彭孙贻
朝代：明
体裁：古风

长安车马客，夹毂逐轻肥。狐裘㕥蒙茸，侧帽斑陆离。嗟此含齿士，豺质而羊皮。志者自有怀，隐矣复何疑。寝园亦蔓草，岂暇云朝饥。时雨土膏润，林蔬日夜滋。丛丛一尺菽，采之代哺糜。行歌自曳薪，脱粟甘如饴。
秋日同漠飞云舒子羽游秦驻山
作者：彭孙贻
朝代：明
体裁：七言律诗

人迹空山破杳冥，草荒石磴坐频经。喷沙小雨衣前紫，贴水群峰屐底青。僧院午炊饥鸟集，云根松卧蛰龙腥。同来吊古谁堪问，共拂苔痕读旧铭。
秋日同雪涛上人泛舟入禾水·其一
作者：彭孙贻
朝代：明
体裁：五言绝句

八尺钓鱼艇，拖篷棹北风。一肩秋色里，瓢笠与僧同。
秋日同雪涛上人泛舟入禾水·其二
作者：彭孙贻
朝代：明
体裁：五言绝句

小艇轻于叶，行囊上瘦藤。载花船尾窄，只有附舟僧。
秋日见子规
作者：彭孙贻
朝代：明
体裁：七言绝句

子规花下惜芳菲，日日枝头叫翠微。今日秋风更相见，不如归去更忘归。
秋曰述怀四十韵
作者：彭孙贻
朝代：明
体裁：五言排律

短发飘蓬客，伤秋黯自惊。十年徒学剑，百亩愧躬耕。在昔逢屯难，中原扰甲兵。大呼兴陇卒，奄忽烬燕京。五马浮南渡，诸藩阻北征。此时犹粉饰，半壁彷承平。龙虎金陵丽，烽烟建业明。西昆充厥贡，东阁进儒生。移仗临华盖，垂衣御武英。螭头奎藻出，豹尾讲筵清。坐失和戎策，虚烦列镇争。□贤登魏阙，上将陨长城。所至驰降表，遗民旧棘荆。伏尸占积气，帝座扫欃枪。窜迩荒山曲，栖迟度岭行。归来松径改，喜见槿篱成。处士从元亮，狂夫厄弥衡。泥涂避胡骑，野馆听流莺。防雨先扶菊，经霜待剖枨。悲歌子山赋，怅望伏波营。黔布方为盗，吴侬久作伧。死灰愁束湿，侧足惧焚坑。掩户逃豺貙，填饥摘蔓菁。馀生惟舌在，无累巳身轻。谅复谙椎骂，何妨对祼䄇。林蔬甘坼甲，樵竖畜添丁。盆养朱鱼小，阶栽素柰荣。得枭喧博齿，下子竞棋枰。僧偈常留册，茶经或试铛。己而吾道尽，隐矣复何名。六诏开邛笮，三巴困井黾。中兴谁李郭，再造想韩彭。杜宇难归蜀，穷猿巳遁箐。何时收有扈，遮莫送降婴。熏目空弹筑，吹箫逐卖饧。蛮中尊卫律，海外少田横。故国悲翁仲，荒陵问女贞。采芝偏烨烨，涉汉巳盈盈。拨闷真无计，提壶偶自倾。秦声多慷慨，拥伎听弹筝。
秋柳
作者：彭孙贻
朝代：明
体裁：七言律诗

曾共栖乌宿白门，西风憔悴别王孙。千条明月清商曲，一路朝霜子夜村。何处斑鵻啼著曙，经年骝马去平原。生来不识临岐恨，未到津亭已断魂。
秋柳八首·其一
作者：彭孙贻
朝代：明
体裁：七言律诗

江南江北尽堪悲，堤上谁歌杨柳枝。腰比休文何太瘦，鬓如潘令竟成丝。折来羞赠离人手，断后难添少妇眉。此日阳关三叠后，多应愁杀戍边儿。
秋柳八首·其七
作者：彭孙贻
朝代：明
体裁：七言律诗

长亭夹道绿初收，一片伤心付陌头。贱妾生憎多薄命，赠人无计绾离愁。疏林飏碧霜迷路，隔水招凉月满楼。惊见蒲姿易零落，那教楚客不悲秋。
秋柳八首·其三
作者：彭孙贻
朝代：明
体裁：七言律诗

夕阳亭下草连天，短拂湖头载酒船。冷落隋堤虚夜月，荒芜梁苑挂寒烟。长条旧系看花马，凉影新添抱叶蝉。独有柴桑门外树，五株萧瑟尚依然。
秋柳八首·其二
作者：彭孙贻
朝代：明
体裁：七言律诗

烟霭依微晓乍清，朦胧残月下江城。露华高拂仙人掌，霜叶低翻游子旌。细柳草深何处垒，长杨风急不成声。柔枝可耐寒条冷，雨泣花愁无限情。
秋柳八首·其五
作者：彭孙贻
朝代：明
体裁：七言律诗

雨穗风条宛委垂，总无风雨易生悲。寒鸦古渡行人尽，晓角霜天落月时。去日空怜花似雪，愁人不耐雨如丝。楼头莫遣凭凝望，怕有邻家短笛吹。
秋柳八首·其八
作者：彭孙贻
朝代：明
体裁：七言律诗

寒风乍冷九河滨，为惜芳条更怆神。少更几何无奈老，树犹如此可堪人。子山短赋空哀怨，洛下名妃委路尘。寂寞永丰坊畔立，攀枝能不重沾巾。
秋柳八首·其六
作者：彭孙贻
朝代：明
体裁：七言律诗

寥落江头冷翠微，曙烟不碍众星稀。凄凉半入胡儿笛，掩映偏横织女机。素手折腰空试舞，轻绡减带不胜衣。风流回首当年地，白雁霜天尚未归。
秋柳八首·其四
作者：彭孙贻
朝代：明
体裁：七言律诗

秋山敛黛锁长蛾，别院凉生罢绮罗。翠袖不迷江浦月，绿蓑常捲洞庭波。西风苑冷思眠甚，南陌人稀奈别何。昔日韶华摇落尽，空令客思叹蹉跎。
秋柳十二韵
作者：彭孙贻
朝代：明
体裁：五言排律

东山娱柱史，群从竹林游。老去攀条惜，情多咏物愁。何堪如此树，无乃不宜秋。露冷三更笛，天涯独客舟。那能怨摇落，重复见风流。世态犹青眼，骚人已白头。感时丝触绪，萦影月当楼。前正诗篇逸，奇姿草圣遒。绮言高落落，波磔偃飕飕。馀荫谁相继，清阴遂莫留。徘徊故园废，惆怅昔贤休。五柳门空在，遗书烂漫收。
秋泛篇
作者：彭孙贻
朝代：明
体裁：古风

秋泛渺无际，鼓枻明月时。水流月与俱，未棹舟已移。流坎任行止，林壑非有期。引领望天未，啸歌怀所思。寒光积水生，空籁吹沦漪。悠游慕潜鳞，长与世网辞。何事罥尘鞅，役我双鬓丝。聊从渔父去，纶竿互相持。志亦不在鱼，无复羡临池。采芰持之归，月落已横陂。
秋海棠
作者：彭孙贻
朝代：明
体裁：五言律诗

幽花何妩媚，傍砌故含情。多露愁相倚，朱颜画不成。能添思妇苦，独对小窗明。山客秋怀冷，空劳绕恨生。
秋海棠·其一
作者：彭孙贻
朝代：明
体裁：七言律诗

粉黛娟娟翠袖长，红颜薄命惜秋光。谁家思妇空留怨，恼杀閒花枉断肠。长恨玉环虚睡色，轻颦孙寿有啼妆。玉阶露冷沾罗袜，点染胭脂避晓霜。
秋社送归燕
作者：彭孙贻
朝代：明
体裁：七言律诗

秋风露冷燕归迟，野老蓬门独赋诗。此去炎方无瘴疠，何时故垒访茅茨。乌衣古巷连荒草，碧海青天感梦思。同社弟兄沦落久，明年待尔杏花枝。
秋胡行
作者：彭孙贻
朝代：明
体裁：乐府曲辞

孤鸾立高冈，别鹄戢其翼。仕宦恋他乡，焉能重家室。三日结君䄜，五载成离居。妾身未兮明，何以想形仪。原蚕自有丝，妇职自有宜。倾筐及载阳，条桑正蚕饥。幽居念远人，行道悦殊色。可怜同牢子，相遇不相识。逢年胜力田，谒贵胜力桑。兼金君自多，妾足奉姑章。上堂拜母罢，呼妇及寝门。执手骇莫前，惭此道傍人。君荷短褐去，老亲尚倚闾。君乘驷马归，老亲尚倚闾。君心多黄金，君行亏白璧。妾非路傍花，宁抱水中石。水清石参差，藕出浊水泥。悠悠长川上，万古秋胡妻。
秋色
作者：彭孙贻
朝代：明
体裁：七言律诗

叶叶风前绚陆离，得霜弄色故争奇。红骄枫坂馀霞在，艳夺花丛宿蝶疑。藉草欲披隋苑锦，临流似映御沟诗。新篇愧学颜光禄，错綵偏来命笔时。
秋葵
作者：彭孙贻
朝代：明
体裁：七言律诗

秋阳脉脉写朝暾，浅著鹅黄韵独存。日丽槐厅烟自淡，月华桂殿色微昏。檀心不为风霜老，金掌偏承雨露恩。我自支离敦杖久，烦卿卫足曝前轩。
秋蝴蝶花
作者：彭孙贻
朝代：明
体裁：七言律诗

郁栖陵舄已西风，绯脉翩翩出草丛。凤子巧涂丹粉去，蛾眉全晕额黄中。图成海眼飞难起，裙簇金泥梦已空。辛苦越娘藏媚蝶，紫斑绀缕满秋蓬。
秋闺思
作者：彭孙贻
朝代：明
体裁：五言绝句

北斗指西楼，城头鼓角愁。一声黄叶下，残梦不成秋。
秋饥杂感四首·其一
作者：彭孙贻
朝代：明
体裁：古风

贫村遇岁俭，亩刈不盈斛。幸输县官租，已卖初生犊。桑老蚕无收，阴电坠园菽。嗷嗷先秋饥，突烟青不续。伶仃瘦男死，泣诀幼女鬻。生离莫悲酸，聊以充饘粥。雨散犹两存，庶免填沟渎。西邻抱爱子，相枕死空屋。
秋饥杂感四首·其三
作者：彭孙贻
朝代：明
体裁：古风

淫雨禾藁短，蚕火不时蕴。斧屋以为薪，露栖蚊隐隐。跽耘烈日傍，噆胫畏伏螾。水深菱角断，斸芋苗亦尽。抱锄健男子，萎黄秋叶殒。朝采入城市，酒肉肆填坌。人见朱门儿，弹丝挟红粉。
秋饥杂感四首·其二
作者：彭孙贻
朝代：明
体裁：古风

抱秉高原上，桔槔生芝兰。农务非不勤，梅雨麦秋损。虽有佳由禾，惟见宿草木。大块胡不仁，久未厌兵燹。频年况群盗，烧我五石囷。贷粟止一飧，十日九无饭。哀哀酷催科，鞭挞血满眼。
秋饥杂感四首·其四
作者：彭孙贻
朝代：明
体裁：古风

行游出郭去，闵默愧流离。我有二顷田，八口常苦饥。不能隐东皋，力耕躬耘耔。世乱久蔬食，每饭赋蹲鸱。脱粟儿不饱，所惭父母慈。乌雀绕舍喧，飞鸣我心悲。天地岂无情，沟瘠委路岐。倾囷饲饿者，已罄釜中糜。邻父拥高廪，闭户徒相嗤。
种兰
作者：彭孙贻
朝代：明
体裁：古风

闽南紫茎青数尺，赣水绿叶久参差。道远无因致佳种，黄磁绮石俱倾欹。阳羡丛兰细于苇，一穗数花相间之。青钱三百买十束，小奴担负归我居。龙泉盆子绿玉窑，青花隐起为蟠螭。山泥细和插数本，欹疏历落纷离披。怀风萧萧舞容与，对我故故翩葳蕤。铁棱棐几怪石供，山窗坐隐绳床支。罢琴枕书欠申卧，清芬如与幽人期。满墙桃李闹莺蝶，睹此何异茅艾蘼。
种兰·其一
作者：彭孙贻
朝代：明
体裁：五言律诗

岂不怀高隐，空山吾故林。谁同穷谷卧，殊有白云心。涧冷知泉品，风微候竹吟。萧斋残夜雨，静穆见幽襟。
种兰·其七
作者：彭孙贻
朝代：明
体裁：五言律诗

孤怀避群艳，寥历自言尊。共竹为三雅，栖山有四邻。苔能静尘杂，石欲老清贫。日与同斋榻，欢言若故人。
种兰·其三
作者：彭孙贻
朝代：明
体裁：五言律诗

小砌鸡更尽，空堂鹤语前。气清人不寐，香定药无烟。冷抱幽窗客，寒参坐石禅。可宜茶候熟，一枕楚江眠。
种兰·其九
作者：彭孙贻
朝代：明
体裁：五言律诗

寂寞从栖逸，缤纷见素心。月黄瞑宿鸟，钟湿度疏林。梧坠秋归叶，虫吟思入琴。掩关云物净，瓶案各清深。
种兰·其二
作者：彭孙贻
朝代：明
体裁：五言律诗

幽事逢清绝，山泥买涧云。疏烟医鹤瘦，饮露觉蝉醺。采秀人过澧，玄言客对殷。一楞疏月白，窗梦此中分。
种兰·其五
作者：彭孙贻
朝代：明
体裁：五言律诗

未甘冰雪后，独壑慕幽深。与子同三径，怀人各寸心。点梅香女字，梳露上朋簪。何必因花贵，孤丛细细寻。
种兰·其八
作者：彭孙贻
朝代：明
体裁：五言律诗

绝俗投真赏，无媒谢謇脩。风骚留大国，林谷傲王侯。种茗山蒙顶，听泉石枕流。小盆供棐几，已自采真游。
种兰·其六
作者：彭孙贻
朝代：明
体裁：五言律诗

野意兼盏月，孤踪伴懒云。幽篁看独笑，篱菊故宜群。虎蜼芬彝物，方诸浸水文。于中孤绝处，惊露鹤相闻。
种兰·其十
作者：彭孙贻
朝代：明
体裁：五言律诗

寡嗜高无累，尘氛澹若无。清严辞众卉，萧散寄灵樗。虎刺花如雪，蛇文竹种初。悠然不相顾，独往似离居。
种兰·其十一
作者：彭孙贻
朝代：明
体裁：五言律诗

芗泽诚何艳，无为慕楚人。梅心春剪剪，荷鬣雨鳞鳞。不采孤逾贵，无言静自尊。留夷空百亩，隐秀未能邻。
种兰·其十三
作者：彭孙贻
朝代：明
体裁：五言律诗

繁芷惭同伍，荒萧畏揽衣。入襌同悉茗，媚露薄蔷薇。孤格师真隐，灵根悟道机。平生怀古梦，从此意长饥。
种兰·其十二
作者：彭孙贻
朝代：明
体裁：五言律诗

栖迟眠药坞，灌卉掩蓬门。馀馥分脐月，零香渍鼻裈。穷甘同草贱，傲不感春恩。惟有玄亭士，幽怀对不言。
种兰·其四
作者：彭孙贻
朝代：明
体裁：五言律诗

岁晏谁相与，同心可结盟。梧床飞井字，茶臼捣山城。细草新文秀，幽栖古研贞。清真殊不减，圭窦共藏名。
种兰七首·其一
作者：彭孙贻
朝代：明
体裁：五言律诗

寒谷荆榛满，诛茅荫薄躬。高人亲绮石，韵事语微风。曲室清相护，孤花艳不同。寥寥松牖下，疏影行帘中。
种兰七首·其七
作者：彭孙贻
朝代：明
体裁：五言律诗

无言理幽佩，何事净琴张。结友怀孤月，盟秋意十霜。己而从箨卧，展矣集荷裳。他日来空谷，寻君水一方。
种兰七首·其三
作者：彭孙贻
朝代：明
体裁：五言律诗

翡翠斑瓶古，铜尊灌小枝。秋心疏竹木，琴意映须眉。石隐寻巢父，孤情写大痴。幽林偏阳羡，遁迹谢吴儿。
种兰七首·其二
作者：彭孙贻
朝代：明
体裁：五言律诗

群草欣相服，欹疏老石巅。花清人远后，春减雨肥天。端可为名友，宁教字散仙。萧条殊不偶，长结水云缘。
种兰七首·其五
作者：彭孙贻
朝代：明
体裁：五言律诗

幽禽起残梦，剥啄自相求。竹霤疏泉脉，花关覆石头。菊松禅外淡，山水静中幽。此际人堪隐，疏襟冷似秋。
种兰七首·其六
作者：彭孙贻
朝代：明
体裁：五言律诗

却怜花暑暍，买露汲寒溅。高韵孤云迥，澄怀众月悬。择林俱卜筑，避蝶欲移廛。松下芝相侣，飘然意可仙。
种兰七首·其四
作者：彭孙贻
朝代：明
体裁：五言律诗

松根云齿齿，苔盎月肩肩。花瘠因荒两，山廉不买钱。凉侵萱带冷，淡杂水沉煎。洁癖同余尚，峰椒拜末颠。
种花
作者：彭孙贻
朝代：明
体裁：五言律诗

春较花深浅，清寒其奈何。爱香人惜甚，弄影月为多。倚竹同篱护，惊铃误鸟过。清晨长自灌，消得费閒哦。
秦宫曲
作者：彭孙贻
朝代：明
体裁：七言绝句

花前自梦旧君王，花外宫车绕御墙。宫女思归似啼鸟，鹧鸪飞入小咸阳。
秦淮晚归
作者：彭孙贻
朝代：明
体裁：七言律诗

烟花流水绕秦淮，朱阁疏帘出短柴。野客诗狂时叩舫，曲阑月小每投怀。柳塘新笛闻残醉，香燕衔泥掠古钗。红雨满身归又晚，重扶细马上天街。
秦溪杂诗八首·其一
作者：彭孙贻
朝代：明
体裁：五言律诗

水国经秋雨，秦溪尽日流。黄云沙雁没，孤月曙萤收。兵火明山市，村桥阂钓舟。畏闻言理乱，高枕卧汀洲。
秦溪杂诗八首·其七
作者：彭孙贻
朝代：明
体裁：五言律诗

闻道乘舆出，行宫万里桥。风花安燕雀，忠孝感渔樵。白帝秋逾老，青林晚见招。空令流落士，呜咽纪南朝。
秦溪杂诗八首·其三
作者：彭孙贻
朝代：明
体裁：五言律诗

朱家游侠子，分宅草堂幽。傍水斜开户，看云又上楼。飘零依药物，兄弟各孤舟。贫病兼秋老，何堪对白头。
秦溪杂诗八首·其二
作者：彭孙贻
朝代：明
体裁：五言律诗

朔漠风尘起，东南百战时。流人闻野哭，山鬼蔽丛祠。阴电龙蛇蛰，秋饥鸟雀悲。三吴正戎马，关塞罢登陴。
秦溪杂诗八首·其五
作者：彭孙贻
朝代：明
体裁：五言律诗

虚堂深樾里，风雨昼冥冥。独坐开书卷，无人问草亭。山连大卤白，天入岛夷青。何地堪逃世，烟波隔洞庭。
秦溪杂诗八首·其八
作者：彭孙贻
朝代：明
体裁：五言律诗

携家栖旷野，吠犬警深更。每食惟瓜瓠，空壶问酒罂。风吹壮士发，月白义师营。万事悲歌外，清樽负此生。
秦溪杂诗八首·其六
作者：彭孙贻
朝代：明
体裁：五言律诗

世乱愁生计，日高长闭门。閒居谙稼性，鄙事解禽言。露白园蔬长，霜清果裸繁。每从邻父老，叹息话桃源。
秦溪杂诗八首·其四
作者：彭孙贻
朝代：明
体裁：五言律诗

秋风西北望，百里见人烟。古戌依山尽，孤城傍海悬。看花愁满眼，听雨夜如年。薄暮胡笳合，沙鸥莫浪眠。
秦驻晴岚
作者：彭孙贻
朝代：明
体裁：五言律诗

并海诸峰尽，阴晴气象殊。蜃楼凌缥缈，鸟道历盘纡。吴越横烟断，虚危入汉无。求仙空冥漠，何处有清都。
积雪
作者：彭孙贻
朝代：明
体裁：五言律诗

朔云吹不巳，更作满城寒。河畔冰初合，林端雪未乾。扫篱开客径，乞火断邻餐。相对添华发，明年制箨冠。
移居溪上和子若
作者：彭孙贻
朝代：明
体裁：古风

避世苦不深，焉能聚我族。移家离城市，诛茅以为屋。长溪自北来，绕我西南隩。谁云少樊篱，隐翳藉林木。其阳面场圃，虽冬尚恒燠。兵戈满郊宗，谋生计何蹙。幸兹容膝安，既耕且复读。颓然土室中，四壁止书簏。出处吾道存，奚假詹尹卜。亦岂乐终窭，庶无愧初服。邻翁闵我饥，时与共饘粥。每笑古贤达，乞食徒仆仆。霜雪薯蓣老，沿溪撷野蔌。拾薪躬为饷，大饱胜廪蓄。忧来日赋诗，投管笔已秃。陟陇望旧京，竟日惟一哭。吾生洵有涯，此意难自暴。紫芝聊可飧，斯人在空谷。
程大定侯有菊数十枝紫婵娟蜜刺尤胜留题志赏
作者：彭孙贻
朝代：明
体裁：古风

伊人抱清羸，掩户卧经年。卉物罗户庭，脩篁隐市廛。叩门者谁欤，客至起茶烟。时菊竞吐秀，嫣然紫婵娟。厓蜜冷碧刺，淡黄尤送妍。对坐香四照，微霜参横天。知君夜来梦，应到东篱前。
程大定侯种菊仲林堂前主人游京邸戟门深锁不得一观菊亦不知有亡子开斋头有数十木闻亦佳访程大拉观之意尽而返不复诣徐
作者：彭孙贻
朝代：明
体裁：五言律诗

好花逢胜友，况此素秋天。其奈朱门锁，空瞻蓟北烟。二难骄合并，三雅命谁先。兴尽应回驾，怀人只楚贤。
稻花
作者：彭孙贻
朝代：明
体裁：七言律诗

蟹芒赤穬满青畦，仙液瀼瀼润紫泥。三吐三收微霁里，千珠千粟露华低。金花带雨晨犹湿，银穗占风午不迷。太史未须歌大有，轻繇何日慰豚蹄。
穆天子八骏歌
作者：彭孙贻
朝代：明
体裁：古风

华山老驷沉河宗，房星上汉为毛龙。和铃大辂不肯住，思凭逸足追长风。百年天子衣璿犀，如日者璧月者圭。白狼四角青瑶眼，银鹿千龄碧玉蹄。昆仑万里在超忽，戴胜真人鸟瓜发。伯囧凡材未足仙，奔戎柏夭驱车逐。风吹黄泽雪倒飞，三十二蹄掩明月。沙虫七萃猿鹤军，尽蹑倒景敲浮云。渠黄山子蹶雷电，盗骊朱汗。桃花毁槐眉，弇石拜阿母，白云谣对温山酒。斟雉佳儿已白头，长星劝汝三千斗。须臾鞭鞚别瑶山，崦嵫日落苍梧间。左骖放牧黄帝冢，桥山拱木乌号攀。化人衣袂空烟起，徐王窃冕为天子。祁招辙迹老祗宫，八骏重来仙亦死。君不见渥洼龙种来西极，元气茫茫奔绝域。采药秦人去未归，茂陵石马无消息。
穷九
作者：彭孙贻
朝代：明
体裁：七言律诗

可怜此日真穷九，丧乱江南苦未休。戎马荒城惟列戍，故人累月断诗邮。鱼肠侠士空屠狗，犊鼻王孙自饭牛。何必茅帘徒点易，祗须荷锸枕糟丘。
窗前红梅
作者：彭孙贻
朝代：明
体裁：七言绝句

曾向新寒探早梅，一枝未放小春回。只今纸帐空斋畔，独有红梅冒雪开。
窗月
作者：彭孙贻
朝代：明
体裁：五言绝句

凉天挂新月，寒竹影萧萧。幽人正无寐，桐叶响终宵。
窗月
作者：彭孙贻
朝代：明
体裁：七言绝句

春寒纸帐夜阑珊，寂寂馀香烬博山。满地松阴满床月，山窗应是夜忘关。
立夏摘并蒂玉蝶梅子·其一
作者：彭孙贻
朝代：明
体裁：五言绝句

落花犹并翅，抱子自同心。无限留春意，含酸助苦吟。
立夏摘并蒂玉蝶梅子·其二
作者：彭孙贻
朝代：明
体裁：五言绝句

孪生酸措大，同产合欢丛。花前庄叟梦，吹醒楝花风。
立夏雨中
作者：彭孙贻
朝代：明
体裁：七言绝句

细雨飘零长绿茵，蔷薇庭院尚留春。毁勤花下重相送，却似临风别故人。
立秋
作者：彭孙贻
朝代：明
体裁：五言律诗

谁云护似酒，果未足忘忧。家累多猿鹤，荒垞让橘洲。贫元无可傲，愁更不宜秋。掩户聊离俗，看山竹裹楼。
立秋
作者：彭孙贻
朝代：明
体裁：五言律诗

黯淡悲吟坐，墙蕉过午阴。好怀常念友，独客易闻砧。残月催钟上，孤萤鉴烛深。振衣中夜立，虫语亦关心。
章有堂木芍药盛开羯鼓催花夜饮短歌
作者：彭孙贻
朝代：明
体裁：古风

柴门日日春风来，花底送春春不回。浓花百本压姚魏，当轩对客参差开。春光如此不一醉，孤负梨花三百杯。山堂坎坎夜击鼓，羯鼓催花疾如雨。一花一杯杯莫辞，客醉未眠余起舞。夕阳西颓月亭午，白首英雄古无主。主人昨收五石黍，且酌金尊酹鹦武。满堂佳客为谁豪，意气相看只宝刀。悲歌劝尔杯中物，风尘壮士无颜色。
章有堂牡丹开逾百朵拈赋十韵
作者：彭孙贻
朝代：明
体裁：五言排律

轻阴笼短榭，正是酿花天。镇此茅堂寂，宁□百卉妍。留香蚕月后，护砌燕泥先。蜂蝶晴丝捲，檐楹淑景悬。气清红袖外，艳发博山前。绮句人宜老，名园记往年。日高帘影正，风静露文圆。一代空佳丽，新声在管弦。惜春啼众鸟，把酒对群贤。共剪西窗烛，当轩擘彩笺。
章江夜泊
作者：彭孙贻
朝代：明
体裁：七言绝句

城郭秋风起战尘，江山无复昔时人。相逢只有河梁月，独照孤舟万里身。
章贡台
作者：彭孙贻
朝代：明
体裁：古风

危楼插孤城，傍有半死木。悲风一时至，骤雨泥没足。荷锄上台去，吞声不敢哭。三年亡臣墓，宿草丛野菽。滕公已移室，马鬣谁改卜。茫茫乌鸢场，抢地头莫触。下台访遗民，偻伛出茅屋。面皆带金痍，珊瑚绣红衄。云自围城中，刀锯见虔㭬。悲号诉前事，咸能谭太仆。戍岁蛇之月，清人围始筑。贡台高嵯峨，如猬拾遗镞。太仆日婴城，寝处忘栉沐。麾战七月匝，节毛渐为秃。大小百十馀，辫发悬胡髑。模糊劫营火，呼噪舞相逐。战士突重围，屡破所设伏。沙平日昏黄，斗苦兵气酷。北师败逾集，江城围益蹙。四山树壁垒，万柝喧剥啄。外攻殷雷霆，内汲断樵牧。慷慨我先子，吞胡志愤慉。鸿毛视躯命，雪刃枕函椟。明主实天挺，厉精图恢复。天乎未厌乱，神州沉百六。煌煌隆武诏，流涕军中读。誓捐一寸心，上答累朝禄。文山正气句，悲歌吟反覆。从容拜遗表，长瞑悬初服。城夷台亦燬，大星坠原陆。何处焚龙蛇，馀灰照绵谷。哀此虔城人，百万殉屠戮。池填志妇尸，骴臭忠良肉。白骨撑成堆，隘巷纷践蹴。城郭人民非，台址亦啼鵩。至今七姑庙，芳草不成绿。我来泣遗骸，泪尽鸱夷目。虚留七尺在，讵假百身赎。败絮裹刍灵，輀车曳黄犊。长号下高台，万古西南矗。
端木子使越祠
作者：彭孙贻
朝代：明
体裁：五言律诗

俎豆湖山在，千秋景昔贤。驱车存鲁士，结驷说吴年。香鬯雕胡入，荪撩水藻前。诸生谁诵习，越绝有残编。
竹径
作者：彭孙贻
朝代：明
体裁：七言绝句

竹里开樽兴不孤，此中可许着狂夫。莫嫌醉后多轻脱，好倩名流貌作图。
竹林山楼海望
作者：彭孙贻
朝代：明
体裁：七言律诗

琳宫寂寂枕寒流，海月山风独倚楼。极目云烟欹皂帽，侧身天地羡沙鸥。红尘白发三千丈，野戌黄花一片愁。何似垂虹钓鳌去，轩窅只尺面瀛洲。
竹林山纪异
作者：彭孙贻
朝代：明
体裁：古风

长飙拥潮排巨壁，石脚槎枒插空立。沙平土豁见遗址，甃甓蜿蜒辨阡术。担锄抛网走渔子，坏岸崩崖淖游屐。金银出地沙电生，大者鼎铛小刀帛。吾闻广漠多楼台，其下或有蛟蜃宅。乾坤变化事虚无，世路平陂理安测。丘陵万岁圣贤尽，幽怪中流神鬼出。飞湍灭没昔时人，阴火茫茫招不得。竹林山阁曾游眺，灏淼三山傍巾舄。黄尘泥滓生羽毛，元气浮沉荡胸臆。只今平陆改云涛，短鬓频催见畴昔。我家居与鱼鳖邻，日夜轰腾鼓潮汐。今年秋雨啸盲风，竹瓦翻飞捲茅脊。拾玥休饕海错甘，厌犀莫倚孤城力。桑田自笑愚公愚，满目洪波撼东极。
竹枝词
作者：彭孙贻
朝代：明
体裁：词

江南春早落花迟，踏尽飞花人不知。自有酒香停去马，不须野店插青旗。
竹粉
作者：彭孙贻
朝代：明
体裁：七言律诗

斑龙解箨蜕新篁，带湿梨花映洗妆。束素半围青玉瘦，凝脂微点绿云香。渭川黛冷烟含露，淇水人归鬓欲霜。漫向楚天频怅望，啼痕损处泪成行。
竹醉日
作者：彭孙贻
朝代：明
体裁：古风

醉心问杯斝，嵇阮何纷纷。爱竹必种竹，未尝知此君。我有竹斋西头，三竿两竿鸣早秋。春风蜕尽萚龙去，暮雨飘零鸾凤愁。只今石压笋斜出，坏竹参差抱拳石。幽人高洁无纤尘，胸有成竹干青旻。竹林酒徒徒纵饮，但能沉醉非天真。虚堂长日清阴坠，磔磔山禽叫空翠。其中何可无我吟，刻尽琅玕千个字。一往冥心山水音，十载浮湛曲糵事。高梧满天蕉满窗，虽无片竹多幽思。天然竹笑我亦眠，不知竹与我谁醉。
竹醉日诗
作者：彭孙贻
朝代：明
体裁：古风

众人苦爱醒，是恶知醉意。即有解醉者，惟与酒为比。醉可令人远，不在曲蘖事。萧萧竹数竿，廉虚寡外嗜。清疏见妙理，其志谅可异。真得茗之神，醉醒各有寄。余亦沃醉泥，笑彼独醒类。然非公荣俦，不饮亦无寐。竹醉以得雨，雨多竹如睡。醉竹竹萧散，醉雨雨苍翠。我醒起对竹，欣然忘醉思。不知竹醉日，竹与我谁醉。
竹院避暑
作者：彭孙贻
朝代：明
体裁：五言律诗

逃暑如苛礼，科头斗室中。谁能生久寂，冷坐守微风。静气凉先得，清言月与同。一炉香细细，僧院竹西东。
筑城谣
作者：彭孙贻
朝代：明
体裁：乐府曲辞

朝筑城，暮筑城，筑城欲高高易倾。寇来尚可，官今杀我。盎无粟，釜无糜。坊正来索钱，縳去抱鷇雌。告吏且勿箠诘，朝鬻我离龀儿。翁病何苦，妇代欙土。伐我北墉桑，夷我井，拔我芧。女垣之外，欲以走马。高城长五丈，下者三丈馀。荷者弛担，舆人止其车。载愧拾甓公何怒，为乃抶余。介者免胄以袒卧，持炙饮肥酒，睥睨上头居。
答道庵村居见示
作者：彭孙贻
朝代：明
体裁：七言律诗

寥落干戈十载馀，避人那复叹离居。幽栖易就穷愁句，续史难成未竟书。世外尚容狂阮籍，家贫谁问病相如。青山何处多泉石，半亩诛茆共结庐。
简故箧得亡妇岳所制衣有感作
作者：彭孙贻
朝代：明
体裁：七言绝句

三年不赋断肠诗，落月空床只梦思。惆怅旧时红袖在，绣花俱作并头枝。
简童大
作者：彭孙贻
朝代：明
体裁：五言律诗

避世将焉往，寻君喜地偏。逃名屠狗畔，感物候虫先。冲靷狂歌楚，投金耻赴燕。故人多雀起，与尔共鸥眠。
箜篌谣
作者：彭孙贻
朝代：明
体裁：乐府曲辞

凤鸟畏丛棘，麟不伍貙游。颓带且倾夺，何况仪轸俦。结发矢胶漆，白首戈与矛。夙昔金石交，今日咸见尤。谁能长廑户，同类寡相求。宁与势位殊，愿同贫贱忧。肝胆自胡越，秉信终山丘。相逢莫相疑，击筑弹箜篌。
管葛两山
作者：彭孙贻
朝代：明
体裁：五言律诗

平生思筑室，管葛两山间。巳负云林约，徒悲芳杜颜。江天含禹穴，花鸟入荆蛮。白石樵歌子，无人独往还。
篱菊未谢蜡梅巳吐花胆瓶各折一枝戏为二绝句·其一
作者：彭孙贻
朝代：明
体裁：七言绝句

蜡梅花放满林霜，留得重阳一半黄。插向胆瓶浑不辨，不知是菊是梅香。
篱菊未谢蜡梅巳吐花胆瓶各折一枝戏为二绝句·其二
作者：彭孙贻
朝代：明
体裁：七言绝句

棐几清寒掩碧纱，铜瓶花影自横斜。莫言花气难分别，半是梅花半菊花。
簪花口号·其一
作者：彭孙贻
朝代：明
体裁：五言绝句

短鬓萧条甚，那能上箨冠。殷勤谢红袖，犹作少年看。
簪花口号·其二
作者：彭孙贻
朝代：明
体裁：五言绝句

丸髻如螺小，幽花更著簪。空怜垂老意，孤负惜花惭。